Ўтган 6 ойда жами 200 триллион сўмлик саноат маҳсулотлари ишлаб чиқарилган — Review.uz\n2021 йил I ярим йиллигида иқтисодий ривожланиш якунлари ҳамда ҳар бир тармоқ ва ҳудудда учинчи чорак ва йил якунига қадар амалга ошириладиган чора-тадбирлар юзасидан Шавкат Мирзиёев иштирокида йиғилиш бўлиб ўтмоқда.\nПрезидент Шавкат Мирзиёев раислигида ўтаётган видеоселектор йиғилишида биринчи ярим йиллик натижалари асосида йил охирига қадар ҳудудлар ва тармоқларда барқарор иқтисодий ўсишни таъминлаш бўйича аниқ чоралар белгилаб олинмоқда.\nДавлатимиз раҳбари таъкидлаганидек, ўтган 6 ойда ялпи ички маҳсулот 6,2 фоизга ўсган. Бунга асосан саноат 8,5 фоиз, инвестициялар 5,9 фоиз ва хизматлар ҳажми 8 фоизга ошгани ҳисобига эришилди. Инфляция даражаси 10,9 фоизни ташкил этди.\nОзиқ-овқат саноати маҳсулотлари ишлаб чиқариш ҳажми республикада жами 14,7 фоизга ошган.\nҲудудий инвестиция дастурлари доирасида биринчи ярим йилликда прогнозга нисбатан 2,5 баробар кўп ёки 5 минг 246 та лойиҳа амалга оширилган.\nҲисобот даврида мамлакатда жами 53 минг янги кичик тадбиркорлик субъектлари ташкил этилиб, ўтган йилга нисбатан 14 фоизга ошган.\nЖорий йил биринчи ярим йилликда эса 190 минг гектар қўшимча ер майдонлари ўзлаштирилди.


14 апрель 2022, 18:22\n12 апрель 2022, 18:29\nЎзбекистон коинотни ўрганишга қандай ҳисса қўшган?\nИнсоннинг коинотга биринчи парвози бундан 61 йил аввал амалга оширилган. Космонавтика куни муносабати билан «Газета.uz»нинг Ўзбекистоннинг коинотни ўрганишга қўшган ҳиссаси ҳақидаги мақоласини эслаймиз. Ютуқлар қаторидан «ТАПОиЧ»да космонавтларни синовдан ўтказиш учун самолётлар ишлаб чиқарилгани, Тошкент муҳандислик бюросида Ой тупроғини Ерга олиб тушган қурилманинг яратилгани, Ойни тадқиқ қилиш учун Тошкентда ишлаб чиқилган асбоб-ускуналар Невич посёлкасида синовдан ўтказилгани кабилар ўрин олган.\n9 апрель 2022, 11:35\nTesla 2023 йилда Optimus роботларини ишлаб чиқариши мумкин\nTesla 2023 йилда Optimus робот моделини ишлаб чиқариши мумкин. Илон Маск яратиладиган робот «одамлар қилишни истамайдиган ишларни бажаришга қодир» бўлишига ваъда берди. Бироқ, ҳали унинг прототипи намойиш қилинмади. Миллиардер Tesla`нинг ўзи роботларнинг биринчи фойдаланувчисига айланиши мумкинлигини таъкидлади.\n4 апрель 2022, 16:59\nBoston Dynamics омборда хизмат қилувчи «ақлли» роботлар сотувини бошлади\nBoston Dynamics қутиларни бир жойдан бошқа жойга кўчира оладиган Stretch роботлари сотувини бошлади. Компания 2022 йилда етказиб бериш режалаштирилган барча роботларни аллақачон сотиб бўлди. Жумладан, DHL 15 млн долларга роботларни харид қилди.\n25 март 2022, 13:19\nЎзбекистонда Skype бўйича чекловлар олиб ташланди\nЎзбекистонда Skype шахсга доир маълумотлар тўғрисидаги қонунни бузувчилар реестридан чиқарилди. АКТ вазирлиги ушбу реестрга киритилган бошқа хизматларга тақиқни босқичма-босқич олиб ташлаш бўйича ишлар олиб борилаётганини қайд этди.\n16 март 2022, 23:40\nАКТ вазири TikTok вице-президенти билан музокаралар ўтказди\nАКТ вазири Шерзод Шерматов Ўзбекистонда блокланган TikTok вице-президенти Тео Бертрам билан онлайн-учрашув ўтказди. Аввалроқ, TikTok, қолаверса, Twitter ва «ВКонтакте» тўсатдан очила бошлаганди, бироқ, орадан сал вақт ўтиб, киришда яна қийинчиликлар юзага келди.\n9 март 2022, 02:20\nЯшил iPhone 13, iPhone SE ва энг кучли компьютер — Apple ўзининг янги маҳсулотларини тақдим қилди\nApple компанияси iPhone SE, iPad Air ва бошқа янги маҳсулотлари тақдимотини ўтказди. Янгиланган iPhone SE смартфони энди A15 Bionic процессорига эга. Тақдим этилган янги iPad Air эса MacBook компьютерларида ўрнатилган М1 процессорига эга бўлди. Шунингдек, компания ўзининг барча компьютерларидан кучлироқ деб ҳисоблайдиган MacStudio`ни ҳам намойиш қилди.\n5 март 2022, 09:58\nРоссия Facebook ва Twitter`ни блоклашни бошлади\nРоскомнадзор «Россия ОАВлари дискриминацияси» туфайли Facebook ижтимоий тармоғига киришни блоклашни бошлади. Twitter ҳам тақиқ остида қолди.\n2 март 2022, 10:20\nBitcoin нархи икки кунда деярли 6,5 минг долларга ошди\nBitcoin курси сезиларли даражада ошди: икки кун ичида дунёнинг асосий криптовалютаси нархи 6500 долларга кўтарилиб, 2 март 09:55 ҳолатига 44 389 долларни қайд этди. Бошқа криптовалюталар нархи ҳам ўсмоқда.\n11 феврал 2022, 12:32\nЎзбекистон АҚШдан Puma 3 AE ҳарбий дронларини сотиб олади\nЎзбекистон Американинг AeroVironment компаниясидан разведка ишларини амалга оширувчи енгил RQ-20B Puma 3 AE дронларини сотиб олади. Умумий қиймати 8,54 млн долларлик шартнома бўйича ишлар 2022 йил 30 ноябрига қадар тугатилади. Shephard Defence Insight сайти ҳисоб-китобларига кўра, шартнома доирасида Ўзбекистонга 40 га яқин дрон етказиб берилиши мумкин.\n8 феврал 2022, 18:22\n2021 йилда IT Park резидентлари экспорт ҳажмини қарийб 3 бараварга оширди\n2021 йилда IT Park резидент компаниялари томонидан 2,5 трлн сўмлик хизматлар кўрсатилди, шундан 46 млн доллар экспорт ҳиссасига тўғри келади. Бу кўрсаткич 2020 йилга қараганда 2,8 баробар кўп. Қолаверса, ўтган йили IT Park резидентлари сони жами 523 тага етди, йил давомида 104 та янги компания ташкил этилган, 124 та компания эса резидентликдан маҳрум этилди.\n7 феврал 2022, 13:16\nАхборотни блоклаш техник жиҳатдан жуда қийин масала. Бу самара бермайди — адлия вазири TikTok ҳақида\nАдлия вазири Русланбек Давлетов TikTok`ни блоклаш ҳақидаги таклифларга муносабат билдириб, ахборотнинг эркин тарқалиши тарафдори эканини, TikTok`ни блоклаш техник жиҳатдан жуда қийин масала эканини айтди. «TikTok`дан бошқа жойда ёмон контент йўқми, интернетга кирсангиз, бошқа бўлмағур сайтлар йўқми?», — деган вазир.


Ватан нимадан бошланади?.. – Сурхон тонги\nБош саҳифа / Жамият / Ватан нимадан бошланади?..\nНоябр 28, 2017\tЖамият Изоҳ қолдириш 1,281 Кўрилди\nВатан ҳақида гап кетса, ушбу машҳур қўшиқ билан бошланадиган Иккинчи жаҳон урушига оид “Қилич ва қалқон” бадиий фильми болалик хотираларимда қайта-қайта жонланаверади…\nВатан нимадан бошланади? Бу саволга мен Ватанга нисбатан муҳаббат — фидойиликдан бошланади, деб жавоб берган бўлардим.\nДарҳақиқат, биз буюк ўтмишга эга халқмиз. Аждодларимиз томонидан амалга оширилган хайрли ва буюк ишлар, дунё тамаддунига қўшган ҳиссасини мана, бугун бутун дунё фахр ила эътироф этмоқда.\n…Широқ, Спитамен, Тўмарис, Амир Темур, Алишер Навоий, З.М.Бобур, Мирзо Улуғбек, Жалолиддин Мангуберди, Аҳмад Яссавий, Аҳмад Фарғоний, Баҳоуддин Нақшбандий, буюк термизийлар… хуллас, санаб адоғига ета олмаймиз! Яқинда интернет орқали ўқиб чиққаним, Ўзбекистон халқ шоири Хуршид Даврон қаламига мансуб “Александр Македонский ва чўпон” номли ҳикояга тўхталмоқни жоиз деб топдим.\nАждодларимиз бўлмиш сак, скиф — массагетлардан бўлган оддий чўпон йигитнинг мардлиги, ғурури мени ҳайратга солди. Александр Македонский бостириб келгач, аввал маҳаллий халқ вакилларидан бири билан суҳбатлашиб, у орқали халқ ҳақида тушунчага эга бўлишни истайди. Унинг навкарлари бир чўпон йигитни асир қилиб олиб келишади. Македонский у билан суҳбатлаша туриб, сенинг халқингни ор-номуси жуда кучли жангчилар дейишади. Агар мусобақалашиб, камондан нишонни мендан яхши ололсанг, сени озод қиламан, дейди. Чўпон йигит мусобақадан бош тортгач, Александр уни қўрқоқликда айблаб, ўлимга маҳкум қилади. Чўпон йигитни олиб чиқиб кетишаётганда, шу ерда турганлардан бири нега мусобақадан воз кечганини сўраганда, йигит уч-тўрт кундан бери камондан отиб машқ қилмаганини, шу сабаб ютқазиб қўйиб, элини уятга қўя олмаслигини айтади.\nОрни қаранг! Номусни, диёнатнинг зўрлигини қаранг! Уятни ўлимдан афзал қўйган йигитнинг матонатидан ҳайратга тушган Александр Македонский чўпонни озод қилар экан, бу халқни жанг ила мағлуб қилиб бўлмаслигини англайди.\nИстагим, бугунги кун ижодкорлари қизларимизда ибо-ҳаё, садоқат-вафо, йигитларимизда миллий ғурур, номус ва диёнатни уйғотадиган асарларни яратишлари лозим! Айнан шу ҳақиқатга эътибор қаратишимиз керак! Бугунги кунда чет эл мусиқаларини тинглаб улғаётган айрим ёшларимизда эса бу каби туйғулар йўқ бўлиб бораётгани ғоят ачинарлидир. Биз кимлигимизни, кимларнинг авлоди эканлигимизни унутмайлик. Аждодларимиз билан фахрланамиз, аммо шу фахрга лойиқ бўлиш ҳақида ўйлаб ҳам кўрмаяпмиз. Бу мавзуга қайтиш, эътибор қаратиш, ўзлигимизни асраб қолиш учун курашиш эса бизнинг Ватан олдидаги бурчимиздир. Ватанни англаш, севиш ўзликни англашдан бошланади. Ёшларимизга эса айнан мана шу ҳақиқатни англатишимиз лозим, деб ўйлайман.\nМаърифат МУХТОРОВА, ўқитувчи\nОлдинги Оммавийликни таъминлаш муҳим


Ўзбекистон Aфғонистондан қочқинларни қабул қилиш бўйича БМТ билан музокара ўтказмайди - EFFECT.UZ\n. 16:57 | 20.09.2021\nЎзбекистон Aфғонистондан қочқинларни қабул қилиш бўйича БМТ билан музокара ўтказмайди.\nБу ҳақда давлат раҳбарининг Aфғонистон бўйича махсус вакили Исматулла Иргашев конференция чоғида айтиб ўтган.\n“Йўқ, ҳозир биз БМТ билан бундай музокараларни олиб бормаймиз”, деган у журналистларга.\nШу билан бирга, Иргашев Ўзбекистон Aфғонистонга гуманитар ёрдам кўрсатишда давом этишини таъкидлаган.\nУнинг сўзларига кўра, қўшни мамлакат гуманитар фалокатга дуч келган ва “у ерда 18 миллиондан ортиқ одам тўйиб овқатланмаган”.


Тошкент давлат юридик университетига ҳужжатларни топшириш учун пойтахтга келиш шарт эмас / Ўзбекистон янгиликлари, энг сўнгги хабарлар\nЖАМИЯТ 0 Шархлар 2042 кўрилди\nТошкент давлат юридик университетига ҳужжатларни топшириш учун пойтахтга келиш шарт эмас\nЭнди Тошкент давлат юридик университетга ҳужжатларни топшириш учун пойтахтга келиш шарт эмас. ТДЮУ қабул комиссиясига ҳужжатларни тегишли туман (шаҳар)даги Давлат хизматлари марказларига (олдинги “ягона дарча марказлари”) топшириш мумкин. Бу ҳақда Адлия вазирлигининг “Ҳуқуқий ахборот” каналида хабар берилди.\nХабарингиз бор, бу йилдан абитуриентларнинг ўқишга қабул қилиш ҳақидаги аризаларни топшириш муддати ўзгарган. Ҳужжатлар 15 июндан 15 июлгача қабул қилинади. Илгари ҳужжатлар 20 июндан 20 июлгача қабул қилинган.\nҚарорда яна бир муҳим нарса белгиланган яъни тестга шпаргалка, телефон микрокалькулятор ва бошқа шунга ўхшаш нарсалар олиб киришга уринган абитуриентлар ўша заҳоти тестдан четлаштирилади.\nПрезидент фармони билан олий таълим тизимида фидокорона меҳнат қилаётган педагоглар тақдирланди


Павел Недвед "Ювентус"нинг вице-президенти этиб тайинланди\n22:53 / 23.10.2015\n"Ювентус" жамоаси раҳбарияти Павел Недведни жамоанинг қице-президенти этиб тайинлашга қарор қилишди. Бу ҳақда жамоа расмий сайти хабар тарқатди.\nБунгача 43 ёшли Недвед жамоада спорт директори сифатида фаолият кўрсатиб келаётганди.\n"Ювентус" жамоаси президенти Андреа Аньеллининг қайд этишича, Нндвед кейинги 5 йиллик фаолияти давомида жамоа ривожи учун кўп иш қилди ваянги вазифасида ҳам масъулият билан ишлай олади.\n"Менинг жамоадаги ишимда кўп нарса ўзгармайди. Мен аввалгидек футболчилар ва мураббийлар билан ҳамкорликда ишлашни давом эттираман. Ҳар куни улар билан футбол майдонида учрашиб, гаплашаман. Майдонда ўзимни жуда қулай ҳис қиламан", дейди Недвед.\nУшбу чехиялик собиқ футболчи ўз фаолиятининг асосий қисмини айнан "Ювенус"да ўтказган. У 2001 йилда жамоа сафига келиб қўшилиб, футболчиликни тугатгани 2009 йилгача шу жамоа аъзоси бўлиб қолганди. У 2003 йилда "Олтин тўп" соҳибига айланганди.\nМаълумот учун, Недвед Чехия терма жамоаси сафида 91 марта ўйин ўтказиб, 18та гол урган.


“Ko`chmas mulk savdo xizmati” МЧЖ томонидан ташкил этилган очиқ аукцион савдога Ўзбекистон Республикаси ТИФ Миллий банки қошидаги “НБУ Бунёдкор Инвест” МЧЖнинг 2020 йил 23 сентябрдаги 494-буюртманомасига асосан қуйидаги кўчмас мулклар қўйилмоқда:\n7. Сирдарё вилояти, Сайхунобод туманида жойлашган, умумий майдони 864,24 кв.метр, қурилиш ости майдони 765,14 кв.метр, 6 та литердан иборат бўлган Сайхунобод деҳқон бозори 1 қаватли мажмуаси. Бошланғич баҳоси – 3 179 300 000 сўм.\n8. Сурхондарё вилояти, Олтинсой туманида жойлашган, умумий майдони 988,91 кв.метр, қурилиш ости майдони 886,81 кв.метр, 6 та литердан иборат бўлган Олтинсой деҳқон бозори 1 қаватли мажмуаси. Бошланғич баҳоси – 2 779 800 000 сўм.\nАукцион савдо 2020 йил 28 сентябрь куни соат 11.00 да Тошкент шаҳри, Миробод тумани, Я.Ғуломов кўчаси, 95-уй манзилида бўлиб ўтади. Аукцион савдода иштирок этиш учун аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилиш аукцион ўтказилиши белгиланган кундан бир иш куни олдин соат 18.00 да тўхтатилади.\nЮқоридаги кўчмас мулклар 2020 йил 28 сентябрь куни сотилмаган тақдирда такрорий савдолари 2020 йил 31 декабрга қадар ҳафтанинг ҳар сешанба ва жума кунлари соат 11.00 дан бошлаб ўтказилади. Аризаларни қабул қилиш аукцион ўтказилиши белгиланган кундан бир иш куни олдин соат 18.00 да тўхтатилади.\nТалабгорлар мулкнинг 1 фоизидан кам бўлмаган миқдорда закалат пулини “Ko`chmas mulk savdo xizmati” МЧЖнинг “Давр банк” ХАТБ Олмазор тумани филиалидаги ҳ/р: 22604000204920609001, МФО 01121, СТИР 207122519 га савдода иштирок этиш учун ариза топширгунга қадар тўлашлари шарт.


Абдулҳай Шораҳматовнинг навбатдаги жанг санаси ва рақиби аниқ бўлди / Olamsport.com\nАбдулҳай Шораҳматовнинг навбатдаги жанг санаси ва рақиби аниқ бўлди\nТеглар : Абдулҳай Шораҳматов\nПрофессионал боксчимиз Абдулҳай Шораҳматов навбатдаги жангини қачон ва кимга қарши ўтказиши маълум бўлди.\nБоксчимиз Olamsport.com сайти билан суҳбатда бу ҳақида маълумот берди. Унга кўра, Шораҳматов проф рингдаги учинчи жангини 6 март куни Польшада ўтказади. Ўша куни унга англиялик тажрибали боксчи Михаил Рамабелеца рақиблик қилади.\nМаълумот учун, британиялик боксчи шу кунгача проф рингда 36 та жанг ўтказган ва уларнинг 18 тасида ғалаба қозонган (8 та нокаут). Яна 18 та жангда эса мағлубиятга учраган (2 та нокаут). Абдулҳай Шораҳматов эса бунгача проф боксда иккита жанг ўтказиб, уларнинг ҳар иккисида ҳам рақибларини нокаут эвазига мағлубиятга учратган.


Япониянинг Isuzu Motors компанияси “СамАвто” компанияси акциядори бўлади\n21:15 / 29.07.2015\nЯпониянинг Isuzu Motors компанияси ва “Ўзавтосаноат” АК 29 июль куни Тошкентда Самарқанд автомобиль заводи устав капиталидаги 8 фоиз улушни сотиш олиш бўйича келишувни имзолади. Бу ҳақда “Ўзавтосаноат” АК матбуот хизмати маълум қилмоқда.\nТомонлар Самарқанд автомобиль заводини узоқ муддатли ривожлантириш стратегияси, жумладан модель қаторини янгилаш ва кенгайтириш, маҳаллийлаштириш даражасини чуқурлаштириш, илғор япон технологиялари ва ишлаб чиқариш жараёнларини киритиш бўйича келишувга эришдилар.\n“Isuzu Motors’нинг Самарқанд автомобиль заводи акциядорлари қаторига кириши бизнинг “Ўзавтосаноат” билан ҳамкорлигимизнинг кутилган босқичи бўлди”, деб таъкидлаб ўтди Isuzu Motors ижрочи вице-президенти ва директори Таканобу Фурута.\n“Ўзбекистонда транспорт инфратузилмасини ривожлантириш ва саноат ишлаб чиқаришни фаол ривожлантириш бўйича амалга оширилаётган лойиҳаларни ҳисобга олиб, биз иқтисодиётнинг турли тармоқларида сифатли юк автомобилларига катта талаб борлигини кўрмоқдамиз”, деб қўшимча қилиб ўтди Фурута.\nIsuzu Motors ва «Ўзавтосаноат» ўртасидаги ҳамкорликка 2007 йилда асос солинган. Сиқилган табиий газда ишловчи янги юк машиналари модели ишлаб чиқарилишининг ўзлаштирилиши бу ҳамкорлик ривожланишининг муҳим босқичи бўлди. Isuzu Motors “СамАвто”нинг технологик ҳамкори ҳисобланиб, заводда ишлаб чиқариладиган автобус, ўртача тоннаждаги юк машиналари ва бошқа тижорий техникага шасси ва двигателлар етказиб беради.


Кўзларингда бахт порласин, болажон! - zarnews.uz\nКўзларингда бахт порласин, болажон!\nСамарқанд вилояти халқ таълими бошқармасига қарашли ихтисослаштирилган 60-заиф кўрувчи болалар мактаб-интернатида 3 декабрь — Халқаро ногиронлар куни муносабати билан ана шу шиор остида маънавий-маърифий тадбир бўлиб ўтди.\nТадбир доирасида Президентимизнинг бешта муҳим ташаббуси ижросини таъминлаш, мактаб-интернати ўқувчиларининг бўш вақтини мазмунли ташкил этишга кўмаклашиш, уларнинг спорт билан шуғулланиши, иқтидор ва истеъдодларини намоён этишларига алоҳида эътибор қаратилди.\nШахмат ва шашка, стол тенниси, эстафетали югуриш бўйича мусобақалар уюштирилди, иқтидорли ёш рассомлар ўз қобилиятини намойиш этди. Ўзбекистон ёшлар иттифоқи Самарқанд шаҳар кенгаши вакиллари томонидан ўқувчиларнинг турли соҳаларга оид билимлари синовдан ўтказилиб, саволларга тезкор ва тўғри жавоб берганлар рағбатлантирилди.\nТадбир давомида мактаб-интернати ўқувчиларига қишки иссиқ кийимлар, китоб ва ўқув қуроллари совға қилинди, байрам дастурхони ёзилди.\nХалқаро ногиронлар куни муносабати билан хайрия тадбирлари бошқа махсус мактаб-интернатларида ҳам ташкил этилиб, болаларга ҳомийларнинг совғалари топширилмоқда.


Наим Каримов. “Лолалар дардини англаган лола” (2009) - www.ziyouz.uz\nБош саҳифа МатбуотҲозирги давр матбуотиНаим Каримов. “Лолалар дардини англаган лола” (2009)\n1926 йили Ўзбекистон давлат нашриёти Лолахон Сайфуллина-Арслонова деган номаълум адибанинг “Ўзбек хотин-қизлари турмушидан олинган сочма шеърлар” тўпламини нашрдан чиқарди. “Ичкари” деб номланган ушбу тўплам адабий жамоатчиликда катта қизиқиш уйғотди. Бунинг боиси, ушбу тўпламга кирган қисса ва ҳикояларнинг Чўлпон томонидан таржима қилиниб, уларнинг “сочма шеърлар” деб баҳоланиши ва ҳатто адибага бағишланган қуйидаги шеърнинг тўпламга илова қилиниши эди:\nЛолалар дардини англаган Лола,\nЛолалар тилидан қилибсан нола.\nЛолалар ноласи аччиқ бўлса ҳам,\nТо қалбдан келгувчи санчиқ бўлса ҳам,\nТинглаб келган эди карқулоқ девор,\nЭркакнинг ўзидек у нўноқ девор.\nЭнди бу нолангни жаҳон тингласин,\nДилларда бор эса виждон тингласин,\nВиждонга ишонган имон тингласин,\nЯъни у муҳтарам Инсон тингласин.\nМен ҳам қаламимни аламга солиб,\nШеърий қувватимни қаламга солиб,\nНолангни қалбимга кўчирдим, Лола,\nЭй лола тилидан қилғувчи нола…\nБу самимий сатрлар 1925 йил 15 ноябр куни Москвада ёзилган. Тахмин қилиш мумкинки, Чўлпон шу куни таржимани ниҳоялаб, ўзбек хотин-қизларининг Лола Сайфуллина тасвиридаги мунгли ҳаёти лавҳаларидан таъсирлангани туфайли асар муаллифига бўлган ҳурматини шундай чўлпонона ҳаяжон билан ифодалаган.\nМашҳур шоирнинг шу шеъри Лолахон Сайфуллинага бўлган қизиқишни янада кучайтириб юборди.\nЎзбек кино санъати тарихи 1924 йилда “Бухкино” ташкилотининг тузилиши билан бошланади. Шу йилиёқ москвалик ва ленинградлик кино ходимлари иштирокида “Мусулмон қизи” номли илк ўзбек кинофилми суратга олиниб, ўша йилнинг 29 сентябрида экранга чиқарилади. Ўша йили “Ўлим минораси”, 1925-1926 йилларда эса “Пахтаорол”, “Бахт қуёши”, “Иккинчи хотин” ва “Равот қашқирлари” кинофилмлари майдонга келади. Агар айрим рол ижрочиларини инобатга олмасак, бу кинофилмларнинг ижодкорлари орасида миллий кадрлар йўқ ҳисоби эди. Шунинг учун ҳам “Иккинчи хотин” кинофилми сценарийсининг Лолахон Сайфуллина (Арслонова) билан В.Собберей томонидан ҳамкорликда ёзилганлиги “Ичкари”ни ўқиган китобхонлардаги Лолахонга бўлган қизиқишни ўн чандон орттириб юборди.\nҲар бир жамиятнинг илғорлик даражаси аёлларнинг шу жамият ҳаётидаги ўрни билан белгиланади. Қайси бир донишманд томонидан айтилган бу сўзлар 20-йиллар аввалидаёқ ижод аҳлининг фикр-зикрини банд эта бошлади. Чўлпон ва Ҳамза сингари “кекса” авлод вакиллари ҳам, шу йилларда шеърият тулпорини жиловламоқчи бўлган Ойбек ва Ҳамид Олимжон сингари ёш шоирлар ҳам ўз асарлари билан жамият эътиборини “тўрт девор” орасида яшаб келаётган хотин-қизлар мавзусига бежиз қаратмадилар. Зеро, тарихий давр хотин-қизлар тақдирида кескин ўзгариш юз беришини тақозо этарди. Шунинг учун ўзбек киноси илк қадамларидан бошлаб диққат-эътиборини худди шу муаммога қаратди. “Мусулмон қизи”дан кейин “Иккинчи хотин” кинофилмининг яратилиши ҳам ижодкор зиёлиларнинг ўзбек хотин-қизлари тақдирида бурилиш ясаш орзуси билан бевосита боғлиқ. “Ичкари” тўпламидаги “Иккинчи хотин” ҳикояси асосида шу номдаги киносценарий ёзилиб, филм суратга олинади.\n“Иккинчи хотин» филми ана шу муҳим ижтимоий-маиший мавзуга бағишланган. Л.Сайфуллина ўзбек ҳаётини, “ичкари”ни яхши билганлиги сабабли бу мавзуни “Мусулмон қизи” филмига қараганда анча ҳаққоний ва таъсирли ёритишга эришган. Филмдаги иккинчи хотин — Адолат ролини машҳур рус раққосаси Майя Плисецкаянинг онаси Раиса Мессерер маҳорат билан ижро этган. Кези келганда айтиш жоизки, Москвадаги кинотехникумни тугатган ва “Андозиянинг кўзлари” филмида эпизодик ролни ижро этган актриса ўшанда Тошкентга икки ойлик қизи билан келган эди.\nШу ўринда лирик чекиниш қилишга эҳтиёж туғилади.\n1925 йилда “Ўзбекдавкино” ташкилоти тузилиб, унинг тасарруфидаги “Шарқ юлдузи” кинофабрикаси Шайхонтаҳурдаги Эшонқули масжидига, “Қизил Ўзбекистон” кинотеатри эса Кўкалдош масжидига жойлашган. “Ўзбекфильм” киностудиясининг кекса операторларидан бири А.Саидов таниқли киношунос Ханжара Абулқосимованинг илтимоси билан ёзилган хотираларида Кўкалдош масжидидаги киносеансларни бундай тасвирлаган:\n“Залда чойхона ишлар, ёпган нон ва турли-туман ширинликлар сотиларди. Томошабинлар учта катта гуруҳга ажралиб ўтиришарди. Театрда бўлганидек, бу ерда ҳам ўзининг ”партер”и, ўзининг “амфитеатри” ва ҳатто “галёрка”си бўлган. “Партер”дагилар ерга ёзилган гилам устида, “амфитеатр”дагилар скамейкаларда, “галёрка”дагилар эса узун оёқли катларда ўтиришарди. Сеансга чойхоначи қўмондонлик қилар эди. У хоҳловчиларни нон-чой ва ширинликлар билан таъминлаб бўлгач, механикка ишора қилар ва филм намойиши бошланарди. Аммо филмнинг ўрталари яқинлашганда намойиш бирдан тўхтарди. Механик билан келишиб қўйган чойхоначи чойнак-пиёлаларни йиғиб олиб, яна бошқатдан тарқатиб чиқар ва яна механикка ишора қилганидан кейин филм намойиши давом этарди. Шундай қилиб, ҳар бир сеанс бир неча маротаба бўлинарди. Одатда, филм мазмунини баён қилиб берувчи таржимонлар ҳаммага овозлари эшитилиши учун аппарат олдига қўйилган махсус баланд ўтиргичларга ўтириб, бор овозлари билан қичқиришарди…”.\nДастлабки ўзбек филмлари ана шундай ибтидоий шароитда намойиш этилган. Шунга қарамай, томошабинлар орасида у ёки бу кинофилмда тасвирланган воқеани тушунувчи, унда олға сурилган ғояни илғаб олувчи кишилар оз бўлмаган.\nМазкур филм томошабинлар ўртасида катта муваффақият қозонди. Бундан илҳомланган Л.Сайфуллина “Соябон арава” киноқиссасини ёзади ва кинорежиссёр О.Фрелих раҳбарлигидаги ижодий гуруҳ суратга олган киноасар 1928 йилнинг 31 январида экранга йўлланма олади. Агар М.Доронин экранлаштирган “Иккинчи хотин”даги фақат иккинчи даражали ролларни Ў.Мирзабоева, З.Йўлдошбоева, Ш.Маъзумова сингари ўзбек артистлари ижро этган бўлсалар, бу филмдаги бош ролларга Рустам Тўрахўжаев, Ойша Туманбоева, Раҳим Пирмуҳамедов, Наби Ғаниев сингари дастлабки ўзбек кино артистлари жалб этилди. Филм гарчанд камбағал йигит билан қизнинг муҳаббати тасвири билан бошланган бўлса-да, инқилобий давр воқеалари севги ва муҳаббат мавзуини бошқа ўзанга буриб юборган.\nУшбу филм рус кинематографчиларининг Шарқ ҳақидаги киноасарларидан реалистик лавҳалари ва ғоявийлиги билан қанчалик фарқ қилмасин, “Ўздавкино” томошабоп кинофилмлар яратиш зарурлигини сезиб, Л.Сайфуллинага француз адиби Ф.Дюшеннинг “Ўн тўрт кунлик ой” романи асосида киносценарий ёзишни топширади. Л.Сайфуллина француз офицерининг жазойирлик мохов қизга бўлган муҳаббатини тасвирловчи асар воқеаларини ўтган аср бошларидаги Ўзбекистонга кўчириб, араб қизини Адолат (ўзбек қизи), мустамлакачи француз офицерини Коронин (рус йигити), деб атайди. “Мохов” филми воқеалари томошабинларда қанчалик қизиқиш уйғотмасин, асар кинотанқидчилар назарида “Ўздавкино”га шон-шуҳрат олиб келмади.\nЛ.Сайфуллина Ўзбекистонда яшаган қисқа даврида нафақат кино, балки театр учун ҳам асар ёзишга улгурди. Унинг “Қон ҳам сув…” номли драмаси Москвадаги ўзбек драма студиясини тугатиб келган собиқ талабалар ижросида 1930 йили Самарқанд театри саҳнасида намойиш этилди. Афсуски, бу асар ҳақидаги хабар бизга Ҳамид Олимжоннинг 1930 йил 29 июл куни “Қизил Ўзбекистон” газетасида босилган тақризи орқалигина етиб келган. Шунинг учун ҳам мазкур асар ҳақда етарли маълумотга эга эмасмиз. Аммо Ҳамид Олимжоннинг “Қон ҳам сув…” деб номланган тақризидан шу нарса маълум бўладики, тўрт пардали бу асар ўша йиллардаги Ўзбекистон учун ҳаёт-мамот масалаларидан бири — сув муаммосига бағишланган.\nҲамид Олимжон ушбу тақризида асар ва унинг муаллифи ҳақида бундай самимий сўзларни ёзган:\n“Ўқувчиларимизга “Лолахон дардини англаб” танилган Лолахон бугун саҳнамиз саҳифаларида “Қон ҳам сув…” билан кўринадир. Ўзбекистон ҳаётини, бошқа қўшни жумҳуриятлар ёзувчиларига қараганда, мукаммал ўрганган Лолахон ўзининг “Қон ҳам сув…” отли драмасида сув масаласини она чизиғи қилиб олади…”.\nТақризчининг бу сўзларидан “Қон ҳам сув…” драмаси ўша даврда юртимиз қишлоқларида кечган синфий кураш “манзаралари”ни ёритишга қаратилганлиги маълум бўлади. Ҳамид Олимжон гарчанд Лолахон Сайфуллинанинг бу саҳна асарига илиқ муносабат билдирган бўлса-да, унинг давлат театри саҳнасида қўйилмаганлиги “Қон ҳам сув…”нинг томошабинларга манзур бўлмаганидан дарак беради.\nАдабий ижоди Шарқ хотин-қизлари ҳаётидан олинган қисса ва ҳикоялар ёзиш билан бошланган Л.Сайфуллина 20-йилларда киносценарий жанрида ижод қилиш билангина кифояланиб қолмади. У “Ичкари”дан ташқари, “Қулаётган минора” ва “Лолалар чаман-чаман” деган романлар ҳам ёзган. Мутахассисларнинг фикрларига қараганда, унинг бу асарлари ўша йилларда Ўзбекистонга келиб, ўзбек халқи ҳаётига мурожаат этган П.Скосирев сингари рус ёзувчиларига нисбатан миллий руҳни ёрқин ва ҳаққоний ифодалагани билан ажралади.\n“Рус миллатига мансуб Сайфуллина, — деб ёзган эди адабиётшунос И.Я.Тёмкина, — муваффақият билан ўзини ўзбек адибаси сифатида намоён қилган. Бу мистификация фавқулодда катта қизиқиш уйғотди — Сайфуллинанинг китоби босмадан чиқиши биланоқ танқидчилар эътиборини ўзига жалб этиб, катта шуҳрат қозонди…\nСайфуллинанинг романларида Ўзбекистоннинг “ҳужум” ва ер ислоҳоти давридаги ҳаётига бағишланган кенг ижтимоий полотнони яратишга уриниш эътиборга сазовор”.\nАгар адибанинг “Қулаётган минора” ва “Лолалар чаман-чаман” романларини варақласак, жамоалаштириш ва ер ислоҳоти давридаги қишлоқ ҳаёти манзаралари, ўзбек хотин-қизларининг шу даврдаги мураккаб ва машаққатли ҳаёти, янги ўзбек зиёлиларининг туғилиш жараёни кўз олдимизда ёрқин гавдалана бошлайди. Бу асарлар ўз даврида фақат танқидчилар эътиборини қозонибгина қолмай, Максим Горький каби машҳур ёзувчиларнинг ҳам назарига тушган. Чунончи, у атоқли француз адиби Ромен Ролланга йўллаган хатида бу ҳақда шундай сўзларни ёзган: “Ўзбек қизи Лолахон “Қулаётган минора” деган фавқулодда мароқли романни ёзди – бу асарнинг яқинда 10 000 нусхада иккинчи нашри босилиб чиқди”.\nКўрамизки, юқорида исм-шарифи қайд этилган адабиётшунослардан бири Л.Сайфуллинанинг миллатини рус, “пролетар адабиётининг отаси” эса ўзбек, деб аташган. Модомики, адиба асарлари дастлаб Москва ва Ленинградда нашр этилган, Чўлпон эса бу асарлардан бирини рус тилидан ўзбек тилига таржима қилган экан, уни ўзбек адабиётининг намояндаси, деб ҳисоблаш ўринли бўлмаса керак. Шундай экан, Л.Сайфуллина аслида ким бўлган?\n20-йилларда нашр этилган “Кино” журналида “Ўздавкинода нима рўй бермоқда?” деган мақола босилган. Ушбу мақола гарчанд “Ўздавкино” ташкилоти фаолиятидаги камчиликларни фош этишга қаратилган бўлса-да, мақола муаллифи Д.Малори танқид найзасини асосан Л.Сайфуллинага қаратган. Унинг фикрича, бу “Шарқ адибаси” “Ўзбекдавлаткино” муассасасини тамомила эгаллаб олиб, бошқа сценарий муаллифларини мазкур корхонага яқинлаштирмай келади. Д.Малорининг бу мулоҳазасига қараганда, Л.Сайфуллина шу йилларда “Ўзбекдавлаткино” муассасасида хизмат қилган.\nД.Малори адиба шаънига тош отишда давом этиб, яна бундай сўзларни ёзган: “Шубҳасиз, миллий мавзуларда у ёки бу мамлакатнинг ерли аҳолиси ёзганига нима етсин. Паранжисини ташлаган ва озод Шарқнинг киноёзувчиси бўлиб олган Лолахон Сайфуллина, сирасини айтганда, Шарқ қизи эмас. У полшалик бўлиб, 1924 йилга қадар Лидия Осиповна Сивицкая, деб атаб келинган. У 1924 йили Муҳаммад таълимотига мойиллик билдириб, мусулмонликни қабул қилган ва Шарқдаги хотин-қизлар ҳаракатига раҳбар бўлиб олган”.\nЎтган асрнинг 20-йилларида ўзбек маданиятига чақмоқдек кириб келган, Чўлпон сингари машҳур шоир ва ёзувчиларни мафтун қила олган Лолахон Сайфуллина 30-йилларнинг бошларида, кутилмаганда, ғойиб бўлиб қолади. Унинг, иттифоқо, вафот этгани ҳам, бошқа бирор ўлкага кетиб қолгани ҳам ҳамон сир бўлиб қолмоқда.\nЛолахон Сайфуллина ким бўлган? Унинг кейинги тақдири ҳақида Сизда бирор маълумот борми, ҳурматли газетхон?..\n«Ўзбекистон адабиёти ва санъати» газетасининг 2009 йил 48-сонидан олинди.\n← Аввалги Аввалги Азмиддин Носиров. Давр фожиаси ва бадиий талқин (2009)\nКейинги → Кейинги: Аъзам Қозихўжа. Ғазалнинг серовоз олами (2009)


Ўқув дастурларига диншунослик фанини киритиш масаласи кўриб чиқилмоқда\n16:52 / 08.06.2017\nХалқаро Пресс-клубда Ўзбекистон олий таълим тизимида олиб борилаётган ислоҳотлар ва 2017-2018 ўқув йили учун абитуриентлар қабулига бағишлаб ўтказилган анжуманда ўқув муассасаларида маърифий ислом, диншунослик бўйича қандай ишлар олиб борилаётгани борасида савол берилди. Бу ҳақида тадбирда иштирок этган "Кун.уз" ходими хабар берди.\nМаълум бўлишича, ҳозирда мактаб, коллеж, лицей ва олий таълим муассасаларида диншунослик фанини киритишга доир ишлар олиб борилмоқда. Мутахассисларнинг сўзларига кўра, маърифий исломга оид ўқув адабиётлари ва дастурлар кўриб чиқилиб, бу фан қайта ташкил қилинади.\nТаъкидлаш жоизки, диншунослик фанининг ўқув дастурларига киритилиши бугунги кунда баъзи ёшларнинг дин тўғрисидаги билимларининг саёзлиги натижасида террорчи оқимларга қўшилиб қолишидек муаммоларни бартараф этишда катта аҳамият касб этади.\nҚашқадарёда ўқувчиларга синфхона етишмайдиган мактаб директори унинг бир қисмини ижарага бериб юборгани маълум бўлди\n10:05 / 15.07.2021\nМактабдаги пул йиғишлар: Ўқитувчи таълим билан шуғуллансинми ёки таъмир?\n23:41 / 10.07.2021\n1-синфга онлайн қабулнинг 2-босқичига ўтилди\n17:42 / 06.07.2021\n1-синфга онлайн қабул муддати узайтирилди. Вазир ўринбосари техник муаммоларга изоҳ берди


Хонимлардан мактуб: Отасининг қамалгани фарзандларимга қаттиқ таъсир қилди! - Zamin.uz\nХонимлардан мактуб: Отасининг қамалгани фарзандларимга қаттиқ таъсир қилди!\n— Турмуш ўртоғим етти йилга қамалган эди. Қайтганига олти ойдан ошган бўлса-да, ҳали ҳам ишсиз. Болаларимиз ейман-ичаман, деб турган бир пайтда эркакнинг уйда ўтириши қайси мантиққа тўғри келади?! Лавозимда ўтиргани учун оддийроқ ишларни писанд қилмайди, тузукроқ жойга эса таклиф қилишмайди.\nАқалли уйда ўтириб ҳам бирон ёзув-чизув билан шуғулланмайди. Оилани боқиш, рўзғор қилиш, тўловларнинг барчаси менинг зиммамда. Бир менинг маошим билан рўзғорни бут қилиш жуда қийин бўляпти. «Айтишади-ку, эркакнинг топганида ҳикмат бор, аёлникида миннат», деб. Асти миннат қилмаяпман, лекин эркак киши уйда ўтирмасин экан. Ғирт эзмага айланаркан. Ҳали қараса, овқатимдан камчилик топади, яна бирда болаларнинг тарбиясидан шикоят қилади. Ахир бу болалар фақат меники эмас-ку! Тағин айни отага муҳтож бўлишганда хўжайиним озодликда эмасди.\nОтасининг қамалгани фарзандларимнинг руҳиятига ёмон таъсир қилди. Ўқишда, маҳалла-кўйда, ҳамманинг олдида юзлари шувут бўлди. Мен ҳам додимни кимга айтай? Тақдирнинг тор кўчаларида ёлғиз аёлнинг ярим кўнгил бўлиб қолишига ким айбдор? Мен ҳам бошқа аёллар каби бахтли бир оиланинг беғам бекаси бўлиб яшашни истагандим, дунё сўрамагандим.\nШўрпешона, омадсиз бундай одам билан бошқа яшагим келмаяпти. Болаларим ҳадемай қанотимга айланишади. Турмуш ўртоғим ёнимда бўлмаганида ҳам уддаладим-ку, бу ёғига ҳам амаллайман. Унга хиёнат қилмадим, оиламнинг бошини хам қиладиган ишлардан йироқ бўлдим. Қолган умримни эримнинг хизматини қилиш билан ўтказмоқчи эмасман…\nЖаноблардан нома: «40 ЁШИМИЗДА АЁЛИМ АЖРАШМОҚЧИ…»\n— Мунира билан севишиб турмуш қурганмиз. Оила қурганимизда мен катта бир курсининг эгаси эдим. Унинг ҳам олий маълумотли бўлишини истаб, гарчи ўзи унчалик хоҳламаса ҳам институтга ўқишга киришига кўмак бердим. Бу орада фарзандларимиз туғилди. Бола билан ўқиш осон эмаслигини билсам-да, «Ўқиганинг эртага ўзингга фойда», деб мажбурлаб бўлса ҳам ўқишга жўнатардим. Болаларга энага ёллагандик.\nРўзғоримиз доимо тўкин бўлган. Аёлимнинг ишлашига сира эҳтиёж сезмаганман. Лекин жамиятга қўшилган аёлнинг дунёқараши кенг, фикри тоза бўлади деган мақсадда уни ишга ҳам жойлаб қўйдим. Бошида бироз қийналди, кейинчалик ишга боришга мендан олдин тайёр бўлиб турадиган бўлди. Туғилган кунида машина совға қилиш ниятида эдим. Бу янгиликни эшитган Муниранинг қувончини кўрсангиз эди! Фарзандларимизни энг яхши боғча-мактабларга бердик. Бугунимдан кўнглим тўқ эди, аммо бандаси эртага нима бўлишини билмас экан.\nКунларнинг бирида нохуш ҳодиса юз берди. Жуда катта миқдорда тузилган шартномаларда менинг сохталаштирилган имзом бошимга тўқмоқ бўлиб тегди. Туҳмат қилган ҳамкасбларим мактабдош дўстларим эди. Жуда оғриндим. Пулни-ку, жойига қўйиш мумкин, аммо кўнгилни, оқибатни жойига қўйиб бўлмас эди. Менга нисбатан жиноий иш очилди. Корхонага етказган зараримни (судда шундай дейишди) тўлаб берсам, муддат камайтирилар экан. Ота-онам нима қилиб бўлса ҳам мени қутқариб қолиш ҳақида ўйларди. Уй-жой, машиналарни сотиб, қарзни ёпдик. Аммо мен етти йил муддатга озодликдан маҳрум қилиндим. Дўст-биродарларим, элу халқ олдида шармисор бўлдим. Ҳамманинг юзини ерга қаратдим.\nАфсуски, «Мен туҳматдан қамалдим», деган гапни атрофдагиларга уқтириб бўлмайди. Биқиқ ва нам ҳужрани эсласам, кўнглим айнийди. Лекин ҳаётимнинг ажралмас қисмига айланиб улгурган ўша қамоқхонада ота-онам, аёлим ва болаларимни шунчалик соғиндимки, юрагим аламдан, ҳасратдан кул бўлганди. Ёруғ кунлар етиб, уйимга қайтдим. Бу пайтда оилам ота-онамникига кўчиб ўтганди. Қайтган куним уйда тўй бўлди. Онамнинг тутдек тўкилиб қолганини кўриб, ичим зил кетди. Туҳматнинг қурбонига айланган нотавон ўғлини деб умрининг қанча фурсатини бой берди экан бу муштипарим.\nМунирадек садоқатли аёлим борлигидан фахрланиб кетдим ўшанда. Бугун турмуш қурганимизга йигирма икки йил тўлди. Афсуски, орзиқиб кутган кунларим оғриқли тунларга алмашди. Аёлим бу муддат ичида тамоман ўзгарибди. Қамалганимни, ҳали ҳам ишга жойлашмаганимни, шунча пайт уйнинг эркаги бўлиб, ҳаммани боққанини айтиб дилимни хуфтон қилди. Ахир шу кулфатлар бўлмаганда мен уни шунчалар қийин аҳволга солиб қўйган бўлармидим?.. Уни шу пайтгача юрагимнинг туб-тубида асрагандим. Унинг сабрига, садоқатига ҳеч шубҳам йўқ эди. Аммо ишончимни чил-чил синдирди. Иш сўраб кирмаган идорам қолмади, ҳаммаси қора тамғадан ҳазар қилса, мен нима қилай?!\nБиламан,бу — синов! Ҳали ҳаммаси яхши бўлади. Аммо хотинимни таниёлмай қоляпман. Нуқул ота-онамдан шикоят қилади. Фарзандларим ҳам менга бегонадек муомала қилишади. Болаларнинг миясини ҳам заҳарлаганга ўхшайди. Хуллас, Мунира ажрашмоқчи. Ҳаётимнинг бир марта барбод бўлгани етмагандек, энди бира тўла йўқ бўлиш арафасида турибди. Менга оиламсиз умрнинг қизиғи йўқ. Ёш йигит бўлсам экан, янгидан бошласам ҳаммасини. Қирқдан ошган кишиман. Фарзандларим билан бирлашиб, эртамиз учун режалар тузадиган пайтим-ку, ахир. Маслаҳатингизга муҳтожман, азизларим! Бир оилани пароканда бўлишдан сақлаб қолсангиз, бошим осмонга етган бўларди…\nЗиёда АШУРОВА, руҳшунос:\n— Бу каби мураккаб вазиятга тушган эркак биргина сиз эмассиз. Хурсанд бўлишингиз керакки, ўтган вақт мобайнида аёлингиз шаънингизни булғайдиган иш қилмабди. Ота-онангизни ёлғиз қолдирмабди. Унинг қилган шикоятидан сира малолланманг. Чунки аёл киши ҳиссиётга берилувчан бўлади. Бугун айтган гапидан эртага тониб туради. Ҳаётининг мунаввар онларини яшаётган ҳар қандай аёлнинг бошига шундай кулфат тушса, алмазада бўлиб қолиши аниқ.\nЁлғиз аёлнинг кўрган куни қурсин. Баъзида эркак кишининг ўзи бир рўзғорни бут қилолмай қолади. Айниқса, болаларингизнинг ўтиш давридаги инжиқликлари Мунирахонни қаттиқ изтиробга солгани тайин. Шунинг учун аёлингизнинг ҳамма гапларини ҳам ростга йўяверманг. Ахир шунча йилдан буён биладиган аёлининг кўнглини тополмаса, нима деган гап? Сиз буни уддалайсиз! Аёлингизни бошқа ёлғиз қолдирмаслигингизни, яна ҳаммаси аввалгидек бўлиши учун у ёнингизда бўлиши шартлигини айтинг. Бахтли кунларингиз муҳрланган суратларни, видеотасмаларни бирга томоша қилинг. Ҳеч бирингизга осон бўлмаган, аммо ажрашсангиз бундан-да қийин кунлар бўлади. Икки ўртада бўйи етган болаларнинг уволига қолишдан қўрқинг. Шу ерда бир ривоятни сўзлаб берсам.\nМуфаззал бин Қайснинг турмуш шароити оғирлашиб, етишмовчилик ва қашшоқлик уни танг аҳволга солиб қўйган, бўйнигача қарзга ботиб кетган эди. У бир куни имом Жаъфар Содиқнинг ҳузурига бориб, ўз аҳволидан нолиди. Бошига тушган қийинчиликларни ипидан игнасигача гапириб берди:\n— Фалон миқдорда қарзим бор, билмадим, уни қандай тўлайман. Фалон миқдор харажатим бор. Нима қилишга ҳам ҳайронман. Гангиб қолдим. Қай эшикка борсам, ҳаммаси мен учун берк…\nМуфаззал сўзи охирида имомдан дуо қилиб, мушкулларини осон қилишда ундан ёрдам сўради.\nИмом ўша ерда турган шогирдига буюрди:\n— Боргин-да, Мансур бизга юборган бир қоп тиллани олиб кел!\nШогирди келтирган тиллани Муфаззалга узатаётган имом:\n— Ол, бу қопда 400 динор бор. Турмуш шароитингни яхшилаш учун ёрдам деб қабул қил, — деди.\n— Сизнинг ҳузурингизга пул сўраб келмагандим, дуо тилаб келган эдим, — дебди эсанкираб Муфаззал.\nИмом Жаъфар Содиқ Муфаззалнинг бу сўзларига жавобан:\n— Жуда яхши, дуо ҳам қиламан. Аммо сенга бир гапни айтиб қўяй, одамларга турмушингдаги ҳар қандай майда-чуйда гапларни миридан сиригача айтиб юрма. Бу гапларингдан сўнг улар ҳам сени майда одамлар қаторига қўшиб қўйишини унутма. Ҳурматинг ҳам йўқолади, — деган экан.\nБу ривоятдан хулоса шуки, оилангизда бўлаётган ҳар қандай муаммоларни фақат ичкарида ҳал қилинг. Ошкоралик эркак қавмига хос хусусият эмас. Оилани сақлаб қолиш учун бор имкониятингизни ишга солинг. Шунда ҳаммаси яхши бўлади.\nЯнгиликлар » Ҳаёт тарзи » Хонимлардан мактуб: Отасининг қамалгани фарзандларимга қаттиқ таъсир қилди!


Одам Атонинг яратилиши ва биринчи пайғамбар тарихи – oliymahad.uz\nОдам Атонинг яратилиши ва биринчи пайғамбар тарихи\nЕр юзидаги ҳамма нарсанинг бошланиши ва охири бор, шу жумладан инсониятнинг ҳам. Қуръон оятларга кўра инсониятнинг ота-бобоси Одам алайҳиссаломдир. Қуръонда биринчи одамнинг пайдо бўлиши ҳақидаги воқеа, Тангри таолонинг одамзотни яратиш қарори ҳақида фаришталарга хабар берганидан бошланади.\n«Эсла, вақтики Роббинг фаришталарга: «Мен ер юзида халифа қилмоқчиман», деди» (Бақара, 30).\nБундан ташқари, Аллоҳнинг изни билан фаришталар сайёрамизда мавжуд бўлган барча турдаги тупроқларни: қора, қизил ва бошқа рангдагиларни тўплаш учун ерга тушдилар. Шу туфайли Одам Атонинг авлодлари турли ирққа, кўринишга ва одатларга эга одамлардир. Кейин Раббимиз Одамни (алайҳиссалом) бир ҳовуч тупроқдан яратди.\n«Эсла! Ўшанда Роббинг фаришталарга: «Албатта, мен лойдан башар яратгувчидирман» (Сод, 71).\nАллоҳнинг кўрсатмаларига биноан Одам (алайҳиссалом) фаришталарга «Ассалому алайкум» деб салом бериб, мурожаат қилди. Бунга жавобан фаришталар: “Сизга Аллоҳнинг саломи, раҳмати ва баракоти бўлсин!”, деб жавоб берди. Ўшандан бери мусулмонлар ўртасида худди шундай саломлашиш одатга айланган. Кейин Аллоҳ одамларга, уларни фақат ибодат учун яратганлигини айтди. Фаришталар доимо итоат ва ибодатда бўлиб, улардан фарқли ўлароқ, одамлар нафақат Қодир Аллоҳга сажда қилишга, балки фикр юритишга ва атрофида содир бўладиган воқеа-ҳодисаларга муносабат билдириш имкониятига эга бўлдилар. Яъни, Аллоҳ таоло одамларга ақл ва нафс бериб, ирода ихтиёрини берди.\n«У зот одамга исмларнинг барчасини ўргатди… » (Бақара, 31),\nяъни одамларга зарур нарсаларнинг илмини ўргатиб, бу дунёнинг яатилиш ҳикматини ўзлари тушуниб етишларига имкон берди. Одам Ато (алайҳиссалом) жаннат боғларида ёлғиз эди. У уйғониб, ёнида чиройли бир аёлни кўрди. Аллоҳ таоло кечаси Одам Ато (алайҳиссалом)нинг чап қовурғасидан бир аёлни яратганлиги ва у уйғонишидан олдин қовурға ўсиб чиққанлиги маълум бўлди. Масалага замонавий илмий нуқтаи назардан қарасангиз ҳам ушбу маълумотлар Одам Ато (алайҳиссалом)нинг хотини унинг генетик ҳужайраларидан яратилганлиги маълум бўлади.\nОдам Ато ажабланиб, Аллоҳдан жуфтини нима учун яратганлигини сўради. Қуръоннинг ўзида Одам Атонинг хотинининг аниқ исми тилга олинмаган, лекин уни “хотин, жуфт” деб айтади.\n«Эй Одам, сен жуфтинг билан жаннатни маскан тут» (Аъроф, 19).\nМазкур жуфт Одам Атонинг аёли Ҳавво (арабчадан “тирик” деб таржима қилинган) эди. Ишончли ҳадисларга кўра, Момо Ҳаввони Одамнинг қовурғасидан яратилишига ишора қилиниб, Муҳаммад соллаллоҳу алайҳи васаллам аёлларга ғамхўрлик қилишнинг муҳимлигини таъкидлаган: “Аёлларга яхши муомала қилинг, чунки у эгри қовурғадан яратилган. Уни тўғирлашга уринсангиз, у синади, агар сиз уни бўш қўйсангиз, у эгри бўлади. Шунинг учун аёлларга яхши муомалада бўлинглар” (Бухорий ривояти). Жаннат боғларида Одам ато билан Момо Ҳавво фаровон ҳаёт кечиришди. Ва жаннатдаги барча ажойиботлар уларнинг ихтиёрида эди ва бу масала бўйича Қуръон ва Инжилдаги маълумотлар ўртасида бирон бир тафовут йўқ. Аллоҳ Таоло Одам алайҳиссаломга:\n“Эй Одам, сен ўз жуфтинг ила жаннатда маскан топ. Унда нимани хоҳласаларингиз, енглар… ”(Бақара, 35).\nҚудратли Парвардигор, одамзотга жаннатдаги ҳаётнинг барча жозибаларини бериб, фақат битта дарахтнинг мевасини емасликни буюриб уни синади.\n“… ва мана бу дарахтга яқин келманглар, бас, у ҳолда золимлардан бўласизлар” (Бақара, 35).\nАллоҳ таоло фаришталарга Ўзининг қудрати ва ҳикмати билан яратган мумтоз яратиғи Одамга таъзим ўлароқ сажда қилишга буюрди. Сажда қилишдан бош тортган Иблисни даргоҳидан қувди. Иблис бунинг учун одамзотдан ўч олиш мақсадида Одам Ато ва Момо Ҳаввони тақиқланган дарахт мевасидан татиб кўришга ундади.\n“Бас, шайтон икковларининг беркитилган авратларини очиш учун уларни васваса қилди ва: «Роббингиз сизни ушбу дарахтдан фақат икковингиз фаришта бўлмаслигингиз ёки абадий қолмаслигингиз учунгина ман қилди», деди.” (Аъроф, 20).\nИблиснинг кўплаб уринишларидан сўнг, улар васвасага берилиб, тақиқланган мевадан татиб кўрдилар. Шунга қарамай, улар хатоларини англаб, Яратувчидан бу гуноҳлари учун кечирим сўрашди ва Аллоҳ уларни кечирди. Шундан сўнг, улар Жаннатдан ерга туширилганлар, у ерда Одам Ато Аллоҳ таолодан ваҳийлар қабул қилган.\n“Сўнгра Аллоҳ уни танлаб олди, тавбасини қабул қилди ва тўғри йўлга бошлади” (Қуръон 20: 122).\nМанбаларга кўра, Одам алайҳиссалом билан ерга Каъбага ўрнатилган Ҳажурул Асвад, яъни қора тош ҳам тушган. Одам Ато ер юзида жуда узоқ вақт (2000 йил атрофида) яшаган ва вафотидан кейин Маккада дафн этилган ва тошқиндан кейин унинг жасади Қуддусга кўчирилган. Хотини эридан 40 йил кейин вафот этган. Унинг қабри Жидда шаҳрида бўлиб, Мақбарутул Умми Ҳавва (Ҳавво мақбараси) деб номланади. 1975 йилда Саудия Арабистони ҳукумати томонидан қабр устига мақбара қурилган.\n“Ҳадис ва ислом тарихи” фанлари\nкафедраси ўқитувчиси Пўлатхон Каттаев\n1003870cookie-checkОдам Атонинг яратилиши ва биринчи пайғамбар тарихиno\nОлдинги“Кўкалдош” мадрасасига экскурсияКейингиАсмаий билан баққол


САМАРҚАНД – “Мени ҳақоратлаган аёлга қонуний чора кўрилмаяпти”\n28 феврал 2021, Тошкент вақти: 03:21\nКАТТАҚЎРҒОН. “Мен – Дилшода Шодмонова, Самарқанд вилояти Каттақўрғон тумани Каттаминг қишлоғидан ёзмоқдаман. 2016-2017 йилларда Ойжон маҳалласидаги 12-мактабда ишлаганман. 28 август куни мени ушбу мактабга чақиртиришди. У ерда мени мактаб касаба уюшмаси раиси бўлган муаллима кутиб олди. Кутилмаганда у менга ҳақоратли сўзлар билан ташланиб кетди. Жумладан, “Сен ифлос мактабимизни Озодлик сайтига чиқариб юбординг, мана, устимиздан текширув бошлади, агар ойлигимиздан бир сўм ушлаб қолишса, сендан ундириб оламан”, деди. Ҳақоратларига чидай олмай йиғлаб чиқиб кетдим.\nЖорий йил 3 сентябрь куни Каттақўрғон ИИБга менга нисбатан ҳақоратли муносабатда бўлингани юзасидан ариза бердим. Эртасига Ойжон маҳалласи участка нозири менга қўнғироқ қилди. Учрашганимизда у менга аризамни қайтариб олишни сўради. Мени ҳақорат қилган муаллима апрель ойида ҳам бир фуқаро билан жанжаллашиб судланган экан. Нозирнинг тушунтиришича, бу гал жиноий иш очишга тўғри келар экан. Мен “йўқ, қонун олдида жавоб берсин” дедим. Аммо кейин ишни холис ўрганмай, босди-босди қилиб юборишди. Мени ҳақорат қилганларга қонуний жазо берилишини сўрайман”.\n(Бу хабар Озодликка 1 октябрь куни келган.)


Жиноят ва жазо: Қимордан чиққан бало | Бир пиёла чой\n← Вояга етмаган қизларни никоҳлаш ҳақида\nМосква ва Санкт-Петербургда йирик теракт содир этмоқчи бўлган марказий осиёликлар қўлга олинди →\n1994 йилда Янгиқўрғон туманининг Қораполвон қишлоғида туғилган Жаҳонгир Саримсоқовнинг (мақоладаги исм-шарифлар ўзгартириб берилмоқда) ота-онаси ҳам бошқалар қатори фарзандига улкан ниятлар боғлашганди. Бебошлигини шўхликка, “ҳукмрон”лигини болаларча эркаликка йўйишди. Аммо унинг бу хурмача қилиқлари газак олиб борар, қаерда тўрт одам бирлашиб кўнгил хушлашадиган бўлса, у ҳам ўша ерда бўларди. Бу иш покми ё нопок, тўғрими ё нотўғри, охири нима билан тугаши ҳақида ўйлаб ўтирмасди. Бу ҳақда “Диёнат” газетаси ёзмоқда.\nШомурод Тоҳиржонов эса салкам қирқ ёшда. Уч нафар қоракўзнинг отаси. Муқим бир жойда ишламайди.Ўша пайтда у Муҳсин Мукаррамовга тегишли, уйига ёндош бўлган жойдаги молхонада қоровулликда эди. Ўзига ўхшаган “ўйинқароқлар”ни йиғиб кўнгил хушлаб, вақтичоғлик қилишга унда фурсат кўп бўлар, молхонани гўё “қиморхона”га айлантириб олганди. Бунинг оқибати ҳақида ташвиш чекиш унинг учун бегона, “кўзанинг кунда эмас, кунида синиши” эса айни ҳақиқат эканлигини ўйлаб ҳам қўймасди.\nХуллас, жорий йил бошида, қишнинг айни совуқ кунларида содир бўлган ҳодиса ҳам ана шундай бемақсад ўтиришлардан бири сабаб келиб чиқди.\nДастлаб 500 сўмдан ташлаб қарта ўйини билан давра қизитган йигитларнинг кўнгиллари ичкилик ҳам тусаб қолди. Ўртада спиртли ичимлик ҳозир бўлди. Битта, иккита ва учинчи шиша ҳам бўшаганда вазият кескинлаша борди. Ўзаро гап талашиш, тортишиб кетиш, бир-бирларининиг ҳамиятларига тегишдан зерикишмас, аксинча ўзларини гўё “шер” билишарди.\nАйни шундай бир пайтда йигитларнинг бирини уйларидан йўқлашди, бири эса “ҳолванинг ҳам ози ширин”маъносида “бўлди қилларинг, етар”, деди-ю чиқиб кетишди.\nДавранинг “кенжатойи” Жаҳонгир билан Шомурод эса тортишиб-талашиб давом этишарди. Айниқса, Жаҳонгир “тоғни талқон қилиб юборгудек”, ўзидан қарийб йигирма ёш катта бўлган Шомуроднинг “ғирром”лигидан куюниб, жиғибийрон бўларди. “Сени ақлингни киритиб қўяман”, деди у ўзича ғўлдираб.\n– Нима дединг, кимнинг ақлини киритиб қўясан? Сен шунақа ақллимисан, ҳали?\n– Э-э, бўлди, бу ерда жанжаллашаверманглар, тур Жаҳонгир, ташқарига чиқ, тинчлик борми-йўқми ўзи, сени дастингдан?!\nЯна бир шеригининг унга қарши гапиргани Ж.Саримсоқовнинг бошига гурзи билан ургандан баттар бўлди. Ҳам ичкилик оқибати, ҳам танасида зоҳир озгина бебошлик ва шу билан бирга “ёшликнинг тоймаслиги” бир бўлиб Жаҳонгирни ёвуз, ваҳшиёна ўй билан шайтоннинг қўлига топширди қўйди. У ўрнидан важоҳат билан қўзғалди-ю, дераза рахида турган пичоққа кўзи тушди. Аммо негадир шу топ Шомуродга ташланмади. Секин юриб ташқарига чиқиб кетди. Ўз-ўзи билан бўлган ҳамроҳлар эса боланинг пичоқ олиб чиқиб кетганини ҳатто сезишмади ҳам.\nЖ. Саримсоқов кўп кутмади. Унинг ортиданоқ қўзғалган шерикларининг бири у томон, бири бу томонга юрди. Ҳар қанча пана бўлмасин, йўл торлиги боис Олим Турғунов Жаҳонгирни кўриб қолди.\n– Ие, ҳали ҳам шу ердамисан, нега кетмадинг, – деди шошиб унга қараркан.\n– Шомурод акамдан кечирим сўрамоқчиман, шунга қайтиб келдим…\n– У кетди, кеч бўлди, эртага кечирим сўрарсан, юр кетдик…\n– Сиз бораверинг, мен ҳозир.\nТез-тез одимлаб юриб кетган Жаҳонгирнинг ортидан бироз қараб турган Олим йўлида давом этди.\nҲали уйига етиб улгурмаган Шомурод ортидан биров келаётганини англади ё англамади, бирдан кураги тагида нимадир “жиз” этгандай бўлди, бехос оғриқдан юзи буришиб кетди. Шошиб ортига ўгирилди-ю, қўлида пичоқ билан турган Жаҳонгирни кўрди.\n– Эй, жинни бўлганмисан, нима қилганинг бу?!\nУнинг гапи тугамай яна бир жойига, кейин яна ва яна… пичоқ санчилиб чиқди. Жон алфозда ўзини ўнглашга ҳаракат қилган Шомуроднинг кўз олди қоронғилашди. Жаҳонгирнинг эса энди кўзи очилаётгандай, қилиб қўйган ишининг нечоғли даҳшатли эканини энди англагандай қўлидан пичоқ тушиб кетди ва орқа-олдиига қарамай қочди.\nДарвозаси олдига етиб келиб қолгани, аёлининг ухламай ўтиргани ва шовқинни сезиб югуриб чиққани Ш. Тоҳиржоновнинг фойдаси бўлди. Ўз вақтида шифохонага етказиб келингани ва керакли муолажаларни тезлик билан қилингани туфайли унинг ҳаёти сақлаб қолинди.\nАйни шу ўринда халқимиз орасидаги “Саёқ юрсанг таёқ ейсан”, деган гапнинг яққол далилини кўрамиз. Минг афсуски, ёши катта ёки кичик бўлмасин, ўзини нопок йўллардан асрашга куч топа олмаган бу каби кимсаларни ҳам учратиб турамиз.\nЎзбекистон Республикаси Жиноят кодексининг 25,97-моддаси, иккинчи қисмининг “л” банди билан айбли, деб топилган Жаҳонгир Саримсоқов суд томонидан етти йил муддатга озодликдан маҳрум қилинди. Ўз навбатида, Шомурод Тоҳиржонов ҳам қилмишига яраша жазога тортилди. Суд уни Жиноят кодексининг 278-моддаси, биринчи қисми билан айбдор, деб топиб, бир йил муддатга озодликдан маҳрум қилиш ҳақида ҳукм ўқиди.


– Онлайн-НКМ ёки виртуал касса чекининг ҳақиқийлигини текшириш жуда осон.\nУнинг мажбурий реквизити – QR-коди – бу фискал маълумотлар оператори (ФМО) серверидаги чекнинг электрон аслига жонли ҳавола ҳисобланади.\n1. Смартфонда QR-кодларини ўқиш учун дастурни ёқинг, камерани чекнинг QR-кодига қаратинг.\nАгар базада бўнак ҳисоботига илова қилинган чекнинг маълумотлари мавжуд бўлмаса, ходимни дарҳол инсофсизга чиқаришга шошилманг. Бу ҳаракатни 24 соатдан сўнг такрорлаб кўринг.\nСотувчининг боғланиш маълумотларини билиш учун чекда барча зарур маълумотлар мавжуд. Унда ҳақиқатан фискал модулли НКМ ҳисобда туришини аниқлаштиринг. Унинг кассаси ишида носозликлар бўлмаганлигини билиб олинг (шу сабабли сотиш тўғрисидаги маълумотлар дарҳол ДСҚ базасида кўринмаслиги мумкин).\nҚоғоз шаклидаги чекда маълумотлар вақт ўтиши билан ўчиб кетади.\nҲавола бундай бошланиши керак: https://ofd.soliq.uz/check?t... . Бу чек ҳақиқатда ДСҚ маълумотлар базасида жойлашганини билдиради. Шундай бўлмаган тақдирда, олдингизда турган чек сохта бўлиши мумкин.


Нукусдаги музейнинг янги директори: “Ўғирликлардан хабарим йўқ” - Фарғона.Ру ахборот агентлиги\n06:10 msk, 7 Июль 2020\nНукусдаги музейнинг янги директори: “Ўғирликлардан хабарим йўқ”\n14.03.2016 09:48 msk\n“Фарғона”нинг Ўзбекистондаги манбаларининг хабар беришича, ўтган йили собиқ директорнинг шов-шувли истеъфосидан кейин тилларга тушган Игор Савицкий номидаги Нукус Давлат музейида айни пайтда иккита ҳукумат комиссияси ишламоқда.\nУлардан бири 2016 йилнинг май ойи бошигача ишлаб, дунёга машҳур коллекциянинг тўла сақланганлигини текшириши керак. Иккинчиси молиявий аҳволни текшириб, бу комиссиянинг иши 26 февралда тугаши керак эди. Аммо унинг хулосаларидан хабар йўқ, қачон эълон қилиниши ҳам номаълум.\n2015 йилнинг август ойи охирида Қорақалпоғистон маданият вазирлигининг буйруғи билан эгаллаб турган лавозимидан бўшатилган собиқ раҳбар Мариника Бобоназарова ҳам бир неча ойдан бери жим. Уни ҳимоя қилиш мақсадида интернетда ташкил қилинган кампания иштирокчилари бу тажрибали ва ҳурматли директорни ўз ишига тиклаш юзасидан маданият вазири ва президент номига талабнома имзолаб, юборганидан сўнг, кампания иши вақт ўтиши билан тўхтаб қолди.\nҚатъий равишда Бобоназарова тарафдори бўлган музей коллективидан ҳам норозилик оҳанглари эшитилмай қолди. Аммо, Худога шукрки, музейда анча йиллардан бери амалга оширилаётган қинғирликлар ҳақидаги аноним ва асоссиз хатлар келиши ҳам тўхтади.\nСалкам олти ойдан кейин эса, 2016 йилнинг феврал ойи охирида музейга янги директор тайинланди. Бу шахс тарихчи ва филолог, фан номзоди Максет Карлибаев бўлиб, у бунга қадар Ўзбекистон Фанлар академиясининг Қорақалпоғистон бўлимида ижтимоий фанлар илмий-тадқиқот институти директори бўлиб фаолият юритган. Чапдаги сурат эскироқ бўлса ҳам, директорнинг якка-ю ягона сурати бўлиб, Ўзбекистон Фанлар академиясининг Қорақалпоғистон бўлимининг расмий веб-сайтидан олинган.\nШу сайтдаги маълумотларга кўра, Карлибаев 1968 йилда туғилган, Тошкент давлат университетининг рус филологияси факультетини тугатган, 1996 йилда “Қорақалпоғистонда халқ таълимининг XIX аср, XX аср бошларидаги тарихи” мавзусида номзодлик диссертациясини ёқлаган, Индиана (АҚШ) ва Берлинда (ГФР) стажировка қилган, кейин Ўзбекистон Фанлар академиясининг Қорақалпоғистон бўлимида Тарих, археология ва этнография институтининг директори бўлиб ишлаган.\nМаксета Абдибаевич билан яқинроқ танишиб, унинг янги вазифаси ҳақида сўраб-суриштириш учун телефон орқали боғландик, бу пайтда унинг лавозимга тайинланганига бир ҳафта бўлган эди. Афсуски, янги директор камгап экан. Балки кўп нарсадан хабари йўқдир, балки сир очмайдиган инсондир.... Ўзингиз баҳо беринг, у билан суҳбатнинг сўзма-сўз матни мана:\n- Музей директори этиб сайланганингизга қанча бўлди?\n- Бир ҳафта.\n- Вазифага тайинланган пайтингизда кўнглингиздан нималар ўтди?\n- Албатта, озгина ташвиш, ҳаяжон бўлди, чунки ишончни оқлаш ҳам оғир вазифа. Бу ерда иш кўп, чунки бу музей халқаро даражада обрў-эътиборга эга, уни сақлаб туриш ҳам осон иш эмас.\n- Бизга маълумки, ҳозир музейда иккита комиссия ишламоқда – молиявий комиссия ва коллекциянинг тўлиқлигини текширадиган комиссия…\n- Бунақа маълумотни қаердан олганингизни билмайман. Битта комиссия ишламоқда – инвентаризация бўйича.\n- Бу комиссия айнан нима қилмоқда, унинг вазифасига нималар киради?\n- Билмайман, чунки ҳали комиссия аъзолари билан учрашмадим. Аммо бу комиссия фақат бизнинг музейда эмас, балки Нукусдаги барча музейларда ишламоқда.\n- Аммо сизнинг музейингизда бўлишган-ку? Қанақадир хулосалар, ишнинг натижаси борми?\n- Билмайман, ҳали натижаларни кўрмадим.\n- Музейдаги ўғирликлар ҳақида эшитганмисиз?\n- Йўқ, бу ҳақда ҳеч нима билмайман.\n- Демак, ишга тайинлашаётганда сизга бу ҳақда айтишмагандир?\n- Ким айтиши керак эди?\n- Бу нима деганингиз? Вазрликдан айтишмаган бўлса ҳам, интернетда бу ҳақда кўп гапирилди-ку. Масалан, аввалги директорнинг истеъфоси ҳам шу ўғирликларга боғлиқлиги ҳақида…\n- Хўп, яхши. Музейнинг собиқ директори Мариника Бобоназарова билан танишмисиз?\n- Унинг аввалги фаолияти ҳақида фикрингиз қандай?\n- Нимани назарда тутяпсиз?\n- Унинг ишини профессионал нуқтаи-назардан қандай баҳолаган бўлардингиз?\n- Мен уни ҳурмат қиламан ва жуда қадрлайман.\n- Аммо матбуотдаги хабарларга қараганда, музейдаги картиналар ўғирланишига унинг алоқаси бор эмиш?\n- Билмадим, ўқимаганман…\nКарлибаевнинг тайинланиши юзасидан М.Бобоназарованинг фикрини ҳам сўрадик, аммо у бу мавзуда гапиришдан бош тортди. Мариника Маратовна энди бутунлай собиқ директорга айланган кўринади, чунки унинг лавозимга тикланиши ҳақида бирор сўз айтилгани йўқ. Аммо “Фарғона” Савицкий номидаги музей атрофидаги воқеа-ҳодисаларни кузатиб боради.


Қорни оч одам\n«Тадбиркор» фақат чўнтагини ўйласа, мутасадди кўрмаганга олса, одамлар соғлиғига ва ҳаётига ким кафолат беради?\nЮртимизда сўнгги бир неча йилда тадбиркорларга кенг имкониятлар яратилди. Асосийси эркинлик берилди. Жумладан, уларнинг молиявий-хўжалик фаолиятини текширишга икки йил муддатга мораторий жорий этилди.\nБундан кўзланган мақсад — одамларни кичик бизнесга жалб этиш, тадбиркорлик фаолиятини ривожлантириш ва пировардида одамларни рози қилишдир. Ҳарқалай, халқимизнинг фаровон яшагани, юртимизда тадбиркорлар кўпайгани ҳаммамизга бирдек фойда келтиради.\nЛекин танганинг иккинчи томони ҳам бўлганидек, мўмай даромад топиш мақсадида ҳалол ва ҳаромнинг фарқига бормайдиган «тадбиркор»лар ён-атрофимизда кўпайиб бораётгани ҳеч кимга сир эмас. Шундай пайтларда бундай эркинлик ва мораторий умумовқатланиш ошхоналари учун эмас экан, деган фикрга бориб қолади киши.\nЭлектр бўлса, басми?\nИштаҳа чўнтакка қараб очилади. Ҳамма ҳам сифатли ва қиммат ресторанларда тушлик қила олмайди. Оддий одамлар учун арзонгинага қоринни тўйғазишнинг ўзи муҳим.\nКейинги пайтларда тадбиркорлик ниқоби остида одамлар гавжум жойларда, автобекатларда, хиёбонларда тезпишар турли егуликлар тайёрлаб сотиш авжга чиқди. Бундай йўл-йўлакай овқатланиш «будка»ларида асосан гумма, пирожка, хот-дог, кабоб каби тезпишар таомлар тайёрлаб сотилади. Бундай жойлардан хўранданинг қадами узилмайди. Сабаби аниқ: нисбатан арзон... Сифат эса қорни очни ҳам, ҳамёни юпқа одамни ҳам қизиқтирмайди.\nБундай шоҳобчалардаги санитария-гигиена талаблари тўғрисида умуман гапирмаса ҳам бўлади. Эътибор беринг, фақат электр токини тортиб келиш билан овқатланиш ёки таом сотиш шоҳобчасини очиш мумкинми? Мумкин экан... Бунга одамлар гавжум бўлган ҳар қадамда дуч келяпмиз. Даъвоси битта вагонча экан, вассалом. Иссиқ сув, совуқ сув, канализация деган терминлар ўтган асрда қолган...\nБундай шоҳобчаларда сотиладиган тезпишар пирожка, чебурек, сомсалар умуман гигиена талабларига жавоб бермайди. Айниқса, пишириш учун ишлатиладиган ёғнинг сифатини кўриб, ёқа ушлайсиз. Қайта-қайта фойдаланаверилганидан сариқ рангли ёғ қоп-қора тусга кирган. Маҳсулотлар шундай очиқ ҳолда атрофдаги кўринмас чанг-тўзон билан қоришиб туради. Баъзан бир кун олдинги маҳсулотни ҳам иситиб бераверишади.\nБундай «тадбиркорлар» учун юқумли касалликлар, ошқозон ва ичакда ўткир яллиғланишлар... барчаси бекор гап. Уларга пул келиб чўнтаклари қаппайиб турса бўлди. Бировнинг саломатлиги билан бошларини қотириб ўтиришнинг нима кераги бор.\nСалла деса калла...\nМутасаддилар бу салбий ҳолатларни кўрмайди, уларни бу қизиқтирмайди, деб ўйлайсизми? Хато қиласиз! Улар барчасини кўриб, билиб турибди. Аммо, негадир жим. Чунки бугун тадбиркорларга тегиб бўлмайди. Текшириш бўйича мораторий эълон қилинган-ку, ахир.\nСоғлиқни сақлаш вазирлиги ҳузуридаги Давлат санитария-эпидемиология назорати маркази, унинг ҳар бир вилоят, туман, ҳатто бозорларда бўлимлари мавжуд. Аммо менга тегмасанг, мен ҳам сенга тегмайман нақлида иш юритади.\nНима эмиш, умумовқатланиш шоҳобчасини очиш учун Давлат санитария-эпидемиология назорати маркази томонидан бериладиган сертификат талаб қилинмасмиш?\nАгар ташкилот низомида олдига қўйилган вазифа ва мақсадлар билан танишиб чиқсангиз, бу зарур эканлигига ишончингиз комил. Демак, марказ бу салбий ҳолатларга томошабин бўлмасдан, сертификат зарурияти масаласини кун тартибига қўйиш керак эмасми? Қўйингчи, «будка»лар фаолияти учун ҳам санитария талабларини қўйиш вақти етмадими? Масаллиқларнинг музлатгичда сақланиши, егуликларнинг сотув жараёнида усти ёпиқ идишда туриши, идишларни тозалаш талаблари, ошпаз ва сотувчи соғлиғига бўлган талаблар қўйилиши керак эмасми? Ахир, масала фақат тадбиркорлик субъекти фаолияти тўғрисида эмас, одамларнинг қимматли соғлиғи тўғрисида кетяпти-ку.\nБугун тайинли иши бўлмасдан, рўзғорига тўрт сўм пул олиб кираман, деб кўчада таксичилик қилган ҳайдовчиларни бир гуруҳ ташкилот бўлиб қувиб юрмасдан, бир кунда юзлаб одамлар таом ейдиган «будка»ларга ҳам бир бошимизни суқиб қўйсак бўлмайдими?\nДавлат санитария-эпидемиология назорати маркази мутасаддиларининг топиб олган яна бир гапи бор: мавжуд қонун-қоидаларга кўра, санитария-эпидемиология назорати ходимларининг ошхона ва кичик овқатланиш шоҳобчаларида текширув ўтказиш ҳуқуқи йўқ эмиш. Узоққа бормайлик, яқин йилларгача ошхоналар «СЭС» ходимларининг текшир-текширларидан безиб қолишган эди. Бу ҳеч кимга сир эмас. Исталган ошхона ёки кафега бориб сўрасангиз бу ҳақда дардини достон қилишади. Яхшиямки, тадбиркорлик фаолиятига ортиқча аралашувларга чек қўйилгандан сўнг, ташкилот ўзида бундай ваколат йўқлигини тушуниб қолибди. Аммо бу салла деса, каллани олиш керак дегани эмас. Майли санитария-эпидемиология назорати ноқонуний ишлаётган овқатлашиш шоҳобчалари ва «будка»ларни текширмасин, аммо, қўйиладиган талаблар бўйича йўриқнома бериши, тушунтириши ёки огоҳлантириши мумкинми?\nКўз олдимизда тайёрланса, ҳалолми?\nЯна бир масала. Бугун сал қиммат бўлсада, бола-чақамиз билан «миллий таомлар» деб аталувчи ошхоналарга боришни одат қилганмиз. Бундай ошхоналар гўёки хўрандаларнинг эътиборини жалб қилиш учунми, таомлар нуфузлиси — норинни шундоққина хўрандалар кўз ўнгида, овқатланиш залида тайёрлашади. Ахир, тумонат одам овқатланаётган залда кўринмас тумонат чанглар ҳам бор. Яна хўрандаларнинг ичида биронтасининг грипп билан шамолламаганига ёки ўпка касаллиги (сил ва бошқалар) билан оғримаганига ким кафолот беради? Хамирли ёки қўл меҳнати кўп бўлган бундай таомлар тайёрланиши учун махсус хона ва талаблар бўлиши керак эмасми?\nБундан ташқари, эътибор берган бўлсангиз, бир қатор аёллар тизилиб олиб гап сотиб норин хамирини, қазисини майдалашади. Санитария талаби бўлган оддийгина қўлқоп ҳам киймаган аёллар баъзан пешонасини артишса, баъзан телефонига жавоб беришади. Энди гигиенани кўраверинг.\nМаълумки, ўтган йили ёзда юртимизда оммавий заҳарланиш ҳолати кўп учради. Сабоқ оғир бўлди. Мана яна жазирама кунлар олдимизда. Тегишли мутасаддилар хулоса чиқариб, олдиндан тушунтириш ишлари, профилактика тадбирларини олиб боришидан умидвормиз. Биз ҳам овқатланиш шоҳобчалари, «будка»ларни оммавий равишда текшириш, жазолаш ёки ёпиб ташлаш фикридан йироқмиз. Бу билан яна бир муаммони пайдо қилиш мумкин. Чунки мана шундай хизмат кўрсатиш орқали кимлардир рўзғор тебратяпти. Фақат уларга қонуний ҳамда санитария-гигиена талабларига қатъий амал қилган ҳолда ишлашлари учун ёрдам кўрсатиш, сифат назоратини йўлга қўйиш керак.


Уильям Фолкнер. Онг орқали юракка - www.ziyouz.uz\nБош саҳифа Илм ва фанАдабиётУильям Фолкнер. Онг орқали юракка\nДунёга машҳур америкалик ёзувчи, Нобель ҳамда Пулицер мукофотлари лауреати Уильям Фолкнер шахсияти кўпчиликда қизиқиш уйғотади. Ҳикоя ва қиссалари, эссею романлари, шеърият ҳамда драматургияси жаҳон китобхонлари томонидан бирваракайига илиқ кутиб олиниши ижодкор маҳоратининг юксаклигидан далолат. Унинг халқу ҳукумат кўзигаю кўнглига яқинлиги, дунё миқёсида эътироф этилиши кўплаб ёзувчиларга бутун умр қўл чўзса етиб бўлмас орзулигича қолаверади.\nУильям Катберт Фолкнер 1897 йилнинг 25 сентябрида Американинг Миссисипи штатида дунёга келди. Қаҳрамонимизнинг ёшлиги бошқа болалар каби кўча чангитиб ўйнашдан йироқда ўтди. Отасининг касби сабаб у шаҳардан бу шаҳарга тинимсиз кўчиб юришлар бунга имкон ҳам бермасди. Нью-Олбанидан Риплейга, ундан Техасга кўчиб юрувчи сайёр оила ва ниҳоят, Оксфордда қўним топди. Бу шаҳар ёзувчи ҳаётида ўчмас из қолдирди. Оиладаги ижодий муҳит Уильямнинг дунёқараши, актёрлик маҳоратига ўз таъсирини ўтказар, мутолаага меҳр қўйишида бирламчи омил эди. Волидаси Мауд фарзандларига Чарльз Диккенс ва ака-ука Гримм эртакларини мунтазам ўқиб берарди. Тенгқурлари орасида зукколиги, зийрак нигоҳи ва ўткир қувваи ҳофизаси билан ажралиб турган Фолкнер кўпроқ вақтини катталар билан ўтказишни хуш кўрарди. Уруш мавзуси ҳақида гап кетди, дегунча қулоғини динг қилиб, бобосининг фуқаролар уруши ҳақидаги хотираларини тингларди.\nСанойи нафисанинг чинакам ихлосманди – Фолкнер ҳаётида сарба-сар ўзгаришлар рўй бера бошлайди. 1918 йилда ёшликдан пинҳон кўнгил қўйиб юрган севгилиси бошқа бир инсон билан турмуш қуради. Шундан сўнг у кўнгиллилар қаторида фронтга кетишга қарор қилади, бироқ уни айрим жисмоний камчиликлари туфайли қабул қилишмайди. Унинг учун ҳар томондан эшиклар ёпилар, Уильям эса бошқасини очаверарди. Ёзги ҳарбий мактабни муваффақиятли тамомлаганда эса, Биринчи жаҳон уруши ҳам тугайди. Тақдирнинг унга атаб қўйган “туҳфалари”дан сўнг, Фолкнер кўп ўтмай тарк этгани – Миссисипи университетига ўқишга киради. “Янги Республика” журналида “Фавннинг тонгги уйқуси” номли илк шеъри босилиб чиқади.\nҚалами аввал назмда чархланган Уильям Фолкнер 1925 йилгача насрга мурожаат қилмади. Унинг 17 ёшида Филипп Стоун билан учрашуви ижодий фаолиятига жуда катта таъсир кўрсатади. Фолкнернинг дастлабки шеърий машқларига кўз ташлабоқ, Стоун унинг истеъдоди, актёрлик имкониятларида сакталик сезмайди ҳамда ёш шоирни имкон қадар қўллаб-қувватлайди. Уильям ижодидаги руҳий мададкор – унинг салафи Филипп Стоун ва жонажон шаҳри Миссисипи эди: улардан илҳом олиб, кучга тўларди. Айниқса, ёзувчига она шаҳридаги чиркин ҳодисалар, ирқлар ўртасидаги нотенглик каби муаммолар тинчлик бермасди.\nБедорликлар натижаси ўлароқ, бирин-кетин “Аскар мукофоти” (1926), “Чивинлар” (1927), “Ғубор қўнган байроқлар” (1929) асарлари дунёга келади. 1929 йилда Уильям Фолкнерга оламшумул шуҳрат туҳфа этган, ҳали ҳануз жаҳоннинг энг машҳур асарлари рўйхатида етакчи ўринларни банд этиб келаётган, америкалик ижод аҳлининг орзуси – Пулицер мукофотини муаллифга илк бор тақдим этган “Шовқин ва ғазаб” асари ёзилади. Уильямнинг шахсий ҳаётидаги сарафрозликни ҳам ўша йилларда кузатиш мумкин: ва ниҳоят, биринчи муҳаббати, турмушидан ажраган Эстелл Олдемга етишади. Турмуши давомида Алабама ва Жилл исмли қизалоқларни биргаликда камолга етказишади.\nУильям Фолкнер ижоди мунаққидлар томонидан чуқур мунозаларга сабаб бўлса-да, китобхонлар учун ноодатий ва мураккаб туюлар, шу сабаб кенг оммага доим ҳам маъқул келавермасди. Бу каби ҳолатларни ўзининг муваффақиятсизлигига йўйган муаллиф 1932 йилдан то 1946 йилга қадар Голливуд учун сценарийлар ёзиш билан шуғулланади. Ўн беш йиллик ижоди давомида ҳам барибир романлар тартиб беришдан чекинмади: “Август ёғдуси” (1932), “Авессалом, Авессалом!” (1936), “Бўйсунмаслар” (1938), “Ёввойи палмалар” (1939), “Қўрғонча” (1940) ва ҳоказо.\nФолкнер замондоши Эрнест Хемингуэй услубидан фарқли ўлароқ, “онг оқими” йўналишида ижод қилди: юксак ҳиссиётлар оқими, кўз илғамас моҳирлик, ақлий ҳужум, тушунишдаги мураккаблик, чигаллик ва баъзан илоҳийлик, ғайриоддийликни ўзида жамлаган асарларида турли-турфа қаҳрамонлар – собиқ қуллар ёки қул авлодлари, ночор оқ танлилар, деҳқонлар ёхуд ишчи жанубликлар ва жанублик зодагонларни учратиш мумкин. Фолкнернинг ижод маҳсули ҳам Жеймс Жойс асарлари каби ўқувчини ўйлатишга, фикр юритишга, мулоҳазага чорлайди. Бироқ, уларнинг мураккаб сюжетлари сабабиданми, ёхуд ҳазми оғир эканиданми кўпчилик китобхонлар бу каби асарларга тўхталиб, аниқроғи, “бош оғритиб” ўтиришни афзал билмайди. Омма китобхонининг саргузашту кулгили воқеаларга бой асарларга талабидан фарқли равишда, унинг ижоди хос адабиётга тааллуқлидай туюлади. Юксак адабиётни тушуниш, мағзини чақиш учун ҳам теран ақл, тафаккур лозимки, “онг оқими” ўзининг оқимии билан китобхонни-да оқизиб кетади.\nУнинг ижодий фаолияти давомида “Эмили учун гуллар”, “Ўша тунги қуёш”, “Қизил япроқлар”, “Қақроқ сентябрь” каби ҳикояларини “Бу, ўн учлар” (1931) насрий тўпламида жамлайди, “Данғиллама ҳовли”, “Пастга туш, Моисей”, “Ўғрилар” (иккинчи бор Пулицер мукофотини келтирган асар) каби романлари босилиб чиқади. Кўплаб аҳли ижод каби Фолкнер ҳам ичкиликдан, майдан илҳом олар, танига “оппоқ оғу” югураркан, айни чоғда қалами ҳам оппоқ қоғоз узра ўйнарди. Ростлик ва мастлик аро дунёга келган ижод намуналарини босмахонага топширар экан: “Бир кун келиб ижод ва менинг ўртамда девор пайдо бўлишини биламан. Бироқ ҳали у девор йўқ. Мен ёза оламан”, дерди. Бу дегани – “менинг асарларимга тузатишу ўзгартиришлар киритилмасин” дегани билан баробар эди. Алалхусус, бунга ҳеч ким журъат этолмасди. Демакки, у ўзига, асарларининг комиллигига, сарнигун бўлмаслигига ишонган.\nОмадли адиб 1950 йилнинг декабрида адабиёт бўйича Нобел мукофоти лауреати сифатида Стокҳолмга ташриф буюрди. Унинг ижоди, асарлари энди дунё миқёсида тан олинарди. Муваффақиятлар ёхуд мукофотлар эшиги кетма-кет очилиб, 1955 ва 1963 йилларда қўшалоқ Пулицер мукофотига сазовор бўлди. Ҳаётлигидаёқ ўзига ҳайкал қўйиб улгурган Уильям Фолкнер 1962 йил 6 июлда АҚШнинг Байхелия штатида дунёдан кўз юмди.\n← Аввалги Аввалги Порлоқ мусиқанинг ғарбча ижроси (Иоганн Штраус)\nКейинги → Кейинги: Аҳмаджон Мелибоев. Самимият ва холислик либоси


Қурилишлар – аҳоли манфаати учун\nСўнгги йилларда мамлакатимизнинг барча шаҳар ва қишлоқларида қурилиш ва ободонлаштириш ишлари жадаллик билан амалга оширилмоқда. Бу эса аҳолининг турмуш фаровонлиги янада яхшиланишига хизмат қиляпти. Қурилиш вазирлиги мутахассисларининг билдиришича, 2016-2018 йилларда мос равишда 29,4 трлн. сўм, 34,7 трлн. сўм ва 51,2 трлн. сўмлик қурилиш ишлари бажарилган. 2019 йилнинг январь-сентябрь ойлари мобайнида эса мазкур кўрсаткич 50,9 трлн. Сўмни ташкил этган. Бу ўтган йилнинг шу даврига нисбатан 119,3 фоиз ўсиш деганидир.\nКейинги уч йилда аҳоли учун барпо этилаётган уй-жойлар сони ҳам тобора ортиб бормоқда. Жумладан, республикамиз бўйича 2017 йилда 191 та, 2018 йилда 335 та ҳамда 2019 йилда 403 та кўп квартирали уй қурилди ва қурилиш ишлари давом этмоқда.\nЎзбекистон Республикаси Президентининг 2017 йил 23 октябрдаги “2017-2020 йилларда шаҳарларда арзон кўп квартилари уйларни қуриш ва реконструкция қилиш дастурини самарали амалга ошириш борасидаги қўшимча чора-тадбирлар тўғрисида”ги қарорига кўра, 2019 йилда республикада жами 403 та, яъни 29 та 5 қаватли, 332 та 7 қаватли, 39 та 9 қаватли ва 3 та 16 қаватли уй-жой қурилиши режалаштирилган. Бу дастур доирасида ёш оилаларнинг, эскирган уйларда яшовчиларнинг ҳамда уй-жой шароитларини яхшилашга муҳтож бўлган бошқа тоифалардаги фуқаролар замонавий уй-жойлар билан таъминланмоқда. Тошкент шаҳрида ва республиканинг бошқа шаҳарларида кўп квартирали уйлар қурилиши ва реконструкция қилиниши амалга оширилиб, аҳолининг турмуш даражасини оширишга хизмат қилмоқда.\nДавлат дастурига асосан, қишлоқ жойларда 2017 йилда 15 000 та, 2018 йилда 22 145 та намунали лойиҳадаги уй-жой қурилган бўлса, 2019 йилда жами 351 та массивда 15 010 та, яъни 2 992 та арзон намунавий уй-жой ва\n12 018 та квартира қурилиши кўзда тутилган. Шу ўринда алоҳида таъкидлаб ўтиш лозимки, қишлоқ жойларда уй-жой шароитларини яхшилашга муҳтож оилалар учун 2018 йилда 16 246 та, алоҳида ўрнак кўрсатган ёш оилалар учун 658 та уй-жой қурилган бўлса, 2019 йилда бу кўрсаткич мос равишда 11 070 та ва 658 тани ташкил этмоқда.\nШунингдек, давлат инвестиция дастурлари доирасида 2016 йилда 1 590 та, 2017 йилда 1 888 та, 2018 йилда 1 113 та ижтимоий соҳа объекти қурилиб, халққа хизмат қилиш учун топширилган. 2019 йилда\n1 271 та ана шундай объект қурилиши режалаштирилган.\n– Давлатимиз раҳбарининг 2018 йил 18 июлдаги “2018 йилда қишлоқ жойларда янгиланган намунавий лойиҳалар бўйича арзон уй-жойлар ва шаҳарларда арзон кўп квартирали уйлар қуриш дастурларини амалга ошириш механизмларини такомиллаштиришга доир қўшимча чора-тадбирлар тўғрисида”ги қарорига биноан, уй-жойга муҳтож бўлан фуқароларга янада енгиллик яратилмоқда, – дейди қурилиш вазири ўринбосари Шуҳратхўжа Ҳошимов. – Шу мақсадда бошланғич бадал маблағлари 10-20 фоиз ўзгарувчан (дифференциал), яъни кўп қаватли уй-жойларнинг қаватига қараб бошланғич бадал миқдори белгиланишидан келиб чиқиб, ўртача 15 фоизни ташкил этади. Уй-жойлар нархининг ошиб кетмаслиги ва ҳамёнбоп бўлишини таъминлаш бўйича ҳам зарур чоралар кўриляпти. Уйлар нархини тушириш ва сифатини ошириш учун инновацион қурилиш материалларидан кенг фойдаланиш кўзда тутилмоқда. Масалан, ғишт ўрнига газобетон ва пенобетондан фойдаланиш натижасида ишлаб чиқаришда газ сарфи 8 баробар камаяди ҳамда иссиқлик сақлаш 5 баробар ошади. Имтиёзли ипотека кредитлари сони 2017 йилда 13 200 та бўлган бўлса, 2018 йилда 17 300 та ҳамда 2019 йилнинг 9 ойи мобайнида 23 600 тани ташкил этган. Шунингдек, ипотека кредитлари миқдори 2017 йилда 1,43 трлн. сўмни, 2018 йилда 2,02 трлн. сўмни, 2019 йилнинг 9 ойида 3,2 трлн. сўмни ташкил этиб, ўртача ўсиш суръати 50 фоизга етган.\nМутахассис фикрича, 2020 йилдан бошлаб 16 мингта оилага бошланғич бадал ва кредит фоиз харажатлари учун бюджетдан субсидия ажратилиши режалаштирилмоқда. Ана шу субсидиялар орқали уйлар бошланғич бадалнинг 10 фоизи ҳамда Тошкент шаҳри учун 12 фоиз, қолган шаҳарларда 10 фоиздан юқори кредит фоизлари қоплаб берилади. Мазкур янги тизим келаси йилдан Андижон, Наманган, Фарғона, Бухоро, Самарқанд, Тошкент вилоятларида ҳамда пойтахтимизда тажриба тариқасида жорий этилади.


"Ўғирланган мулкдан ташқари ҳар қандай хусусий мулк дахлсиз бўлиши шарт!" - BBC O'zbek\nАвгуст ойи бошида Ўзбекистон ҳукумати мамлакатдаги ҳар бир иншоот ёппасига кадастр тизимига қайтадан киритилиши борасида қарор қабул қилди.\nЯнги қарорга мувофиқ, 2016- ва 2017- йиллар мобайнида, жумладан, хусусий мулк иншоотлари ҳам хатловга тушиши кўзланмоқда.\nЎзбекистон конституциясига мувофиқ хусусий мулк ҳимояси кафолатланади.\nШу билан бир вақтда, турли интернет ахборот воситаларида янграган хабарларга кўра, Тошкент вилоятининг Чорвоқ сув омбори бўйида йилларки фаолият юритиб келган истироҳат мажмуаси бузиб ташланмоқда.\nБи-би-си уй-жойлар бузилиши масалаларини ёритиб келадиган тошкентлик журналист Алексей Волосевичга боғланди.\nАлексей Волосевич: Эшитишимча, ушбу мажмуанинг соҳибига бир неча йил давомида маҳаллий ҳокимият амалдорлари турли важларни рўкач қилиб мулкини рўйхатдан ўтказишга рухсат бермаган. Эгаси менга таниш бўлган журналистга ўзи гапириб берган. Унинг айтишича, ўн ёки ўндан ортиқ йиллар мобайнида мулозимлар ҳужжатларни имзолашдан бош тортиб келганлар, у эса ҳеч нарса қилолмаган. Шу билан бирга, унга ишлаш учун халақит ҳам беришмаган. Шунингдек, бир кун эмас бир кун, ҳокимиятдаги расмийлар "нима сабабдан ҳужжатларингиз жойда эмас" ва бу тартибга хилоф дея мажмуани бузишни бошлаганлар. Танишим, у ерга бориб, "Бочка" мажмуаси эгаси билан суҳбатлашиб қайтган.\nБи-би-си: Ўзбекистон ҳолатида сиз рўйхатдан ўтмаган ва ноқонуний деб ҳисобланган иморатлар ва ҳам қонуний уй-жойларнинг бузиб ташлаш ҳолларига гувоҳ бўлгансиз, тажрибангиздан келиб чиқиб, қайси жиҳатларга урғу берган бўлардингиз?\nА.В.: Турлича бўлади. Ноқонуний деб ҳисобланган иморатларда йиллар давомида оилалар яшаб келадилар. Бошқа томондан, аҳолининг уй-жойлари мутлақ қонуний бўлганига қарамай, барибир бузилиб ташланмоқда. Чунки, уларни бузиб ташлаётган ташкилотлар ҳукумат томонидан тўла қўллаб-қувватланади, уларнинг ҳаракатларини милиция дастаклайди ва ёрдам беради. Масалан, бир неча йил олдин Тошкентнинг Ҳамид Олимжон метроси атрофида паст-баланд уй-ҳовлиларни эълон қилмасдан бузишга қарор қилишди. Ушбу уйлар, битта ҳовлида элликта одам прописакадан ўтган эски шаҳардаги ҳовлилар каби бўлмаган. У ерда ГАБУС номли қурилиш ширкати ҳашаматли кўп қаватли биноларни қуриш учун катта кўча бўйлаб турган қатор ҳовли-жойларни бузишга бел боғлаган. Яъни, "чиройли манзарани" яратиш мақсадида. Хуллас, элита уйларининг қурилиши ҳамон битмаган, қурилган баъзи янги уйларга одам киргани йўқ, одамлар эса товон пули талаб қилиб, ҳанузгача шикоят қилиб юришибди.\nБи-би-си: Бироқ давлат конституциясида ва бошқа юқори минбарлардан хусусий мулк кафолатланади деб айтилади. Шундай эмасми?\nА.В.: Гап шундаки, одамлар ўз ҳақ -ҳуқуқларини ҳимоя қилишдан қўрқадилар. Бузиш учун келган мардикорлар "биз ҳозир уйингизни бузиб ташлаймиз, сизлар кетақолинглар", деб гапира бошлашлари билан ҳеч ким конституцияда кафолатланган ҳуқуқини муҳофаза қилишга уринмайди ҳам. Биладики, агар иш судгача борса ҳам, суд унинг шикоят аризасини ё қабул қилмайди, ё-да ойларга чўзилиб кетиши мумкин. Ишчилар эса кутиб ўтиришмайди, милиция ҳимоясида дарров бузишга киришадидар. Агар уй эгаси ишчилар ёки милиция ходимларига қандайдир қаршилик кўрсатмоқчи бўлса, уни ҳокимиятга қаршилик кўрсатди дея ҳибсга олиб, беш йилга қамаб қўйишлари ҳам мумикн. Расмийларнинг, бу киши ўзининг шахсий мулкини ҳимоя қилаётгани билан ишлари ҳам йўқ.\nБи-би-си: Элита уйларнинг қурилиши ҳақида айтингиз. Бу янги иморатларни қуриш Тошкентни обод қилиш билан боғлиқ режаларига мувофиқ бўлаётгандир?\nА.В.: Бу каби элита уйларни қуриш жараёни худди эпидемия сингари бутун Тошкентни эгаллаб олган. Аҳолига бу уйлар керак эмас, назаримда, уларни қуриш учун бир дастуриламал йўлга қўйилган. Уларни шоҳ йўллар бўйлаб қуришмоқда, улар "кўз-кўз", яъни "витрина"нинг бир тури. Айнан ушбу мақсадни амалга ошириш учун, йўл бўйлаб турган бир қаватли иморатлар бузиб ташланмоқда.\nБи-би-си: Нима сабабдан бу элита домлари хеч кимга керак эмас деб ўйлайсиз? Уларни қуриб, шахарнинг уй-жой муаммосини ҳал қилиш мумкиндир?\nА.В.: Тошкентда прописка йўқ, тошкентликлар эса ўз уй-жойи билан аллақачон таъминланганлар. Уларга уй керак бўлса, иккиламчи кўчмас мулк бозорида ўзларига квартира ёки эски ҳовли сотиб олишади. Чунки янги иморатдаги битта элита квартиранинг нархига улар иккита ҳовли ёки икки-учта хонадон сотиб олишлари мумикн. Элита квартираларини вилоятлардан келган одамлар сотиб олишлари мумкин, уларнинг орасида бадавлат ва пулдор одамлар ҳам бор. Бироқ, бутун муаммо -прописка йўқлигида! Прописка бўлмагани учун, бу уйлар бўм-буш турибди. Кечқурунлари ўша кўчалардан машинада ўтаётганингизда, бир-икки квартирадан ташқари биронтасида чироқ ёнганини кўрмасиз. Уларнинг қурилишига қайси фондлардан маблағ ажратилгани ҳам номаълум. Бундай иморатлар ўнлаб эмас - балки юзлаб дейиш мумкин.\nБи-би-си: Мана яқинда Жаҳон банки билан ҳамкорликда йўлга қўйилган лойиҳа доирасида Ўзбекистон ҳукумати кадастр рўйхатига кўчмас мулкни қайтадан киритиш, яъни хатловга тушириш борасида қарор қабул қилди. Эҳтимол, шу йўл орқали, бутун уй-жойларни тартибга солиш имконияти пайдо бўлар?\nА.В.: Мен бунга шубҳа билан қарайман. Чунки битта қарор билан муаммоларнинг тўпламини ҳал этиб бўлмайди. Агар мамлакатда қонунларга демонстратив тарзда риоя қилинмас экан, бошқа қўшимча аҳд билан вазиятни тузатиб бўлмайди. Балки Жаҳон банки ташаббуси билан қилинаётгани, эҳтимол баъзи иш жойларини пайдо қилаётгандир. Бироқ ўтмишда, мисол учун, "Тезиковка" деган жойда аҳолининг турар жойлари кадастр тизимига киритилган бўлиши мумкин. Уларни 2010 -2011 йилларда ўнг келган жойга кўчиришди ва кўп уй эгалари белгиланган компенсацияни ҳам ололмади. 2014 йили янги "Минор" масжиди қурилганида, у ерда аср бўйлаб истиқомат қилган одамларга товон пули берилмаган ҳоллари бўлди. Мисол учун, бир ҳовлида икки оила турган, ва уларга камида ё икки ховли ажратиш керак эди, ёки иккита квартира берилиши керак эди. Шундай ҳолатлар бўлдики, икки оилани шаҳар чеккасидаги кичик бир квартирага тикиштириб қўйишди. Албатта, одамлар бундан норози бўлади. Яъни, одамларни қўрқитиб, ёки ҳар қандай йўллар орқали, уларнинг уйи ноқонуний бўлганини рўкач қилиб, алдашга уринадилар. Ўғирланган ва ноқонуний йўл орқали орттирилган мулкдан ташқари ҳар қандай хусусий мулк дахлсиз бўлиши шарт. Мулк йўқ экан, маблағ қўйиш имкони ҳам йўқолади. Хусусий мулк дахлсизлиги жорий этилмас экан, сармоя қўйиш имкони ҳам мавжуд бўлмайди.


Мақбара олдидаги маиший иншоотлар фойдаланишга топширилади\nТуркистон шаҳри сўнгги вақтларда хорижлик сайёҳлар, сармоядорлар эътиборини тортмоқда. Шаҳар ободончилиги эса меҳмонларда илк таассурот шаклланишига асос бўлиши шубҳасиз.\nШу мақсадда шаҳар бўйлаб ободончилик ишлари мунтазам ташкил этиляпти. Туркистон шаҳридаги Яссавий мақбараси ҳудудида олиб борилаётган ободончилик ва кўкаламзорлаштириш ишларини кўздан кечирган Рашид Аюпов мақбара ҳудудидаги қуриб қолган кўчатларни алмаштириш зарурлигини таъкидлади. Бу ерда 700 туп дарахт ва бута кўчатлари баравж ўсмоқда.\nШаҳар ҳокими ташрифи давомида ободонлаштириш-кўкаламзорлаштириш ишларини давом эттириш, аҳоли таклифларини ҳисобга олиш, кўп қаватли уйларда яшовчи фуқаролар учун қулай шароитлар яратиш юзасидан мутасадди раҳбарларга топшириқлар берди.\nРашид Абатули “Карвон сарой” мажмуаси ҳудудида барпо этилаётган сув қувурлари тизимидаги ишлар билан танишиб, пудратчиларга белгиланган вазифаларни муддатида бажаришни топширди.\nТуркистон шаҳар ҳокимининг матбуот хизмати, 2021-05-01, 04:44 141\nЕтти хазинага йўл 133


Бош прокурор ўринбосари сенаторларнинг коррупция бўйича берган саволига қандай жавоб қайтарди? - Халқ сўзи\nБош прокурор ўринбосари сенаторларнинг коррупция бўйича берган саволига қандай жавоб қайтарди?\n16:34 23 Август 2019 Жамият\nЗиёда Ашурова, Мунисхон Каримова/ “Халқ сўзи”- Online. Сенатнинг йигирма биринчи ялпи “Фаол инвестициялар ва ижтимоий ривожланиш йили” Давлат дастурининг 2019 йил иккинчи чорагидаги ижроси юзасидан Ўзбекистон Республикаси Вазирлар Маҳкамасининг ҳисоботи муҳокама қилингани ҳақида хабар берган эдик.\nУни қабул қилган халқ вакиллари Ўзбекистоннинг коррупция бўйича халқаро рейтинглардаги ўрни бўйича Бош прокурор ўринбосари Эркин Йўлдошевга савол беришди.\nУ мамлакатимизнинг коррупция рейтинги бўйича “Transparency International” ташкилоти рўйхатида 158-ўринни эгаллаб тургани, бу яхши ҳолат эмаслигини, ташқи имиджга ҳам салбий таъсир этишини айтиб ўтди. Лекин мамлакатда коррупцияга қарши курашнинг аҳволи фақатгина бу ташкилотнинг фикри билан чегараланмаслигини ҳам билдирди. Бу борада Ўзбекистонда махсус мониторинг ўтказиб, юртимизда коррупцияга қарши кураш бўйича жиддий силжиш кузатилганини эътироф этган Иқтисодий ҳамкорлик ва тараққиёт халқаро ташкилоти хулосаларини мисол қилиб келтирди.\nЭ.Йўлдошев сўнгги икки йилда ислоҳотларни бутун дунё кўриб тургани ва қувватлаётгани ва мазкур ислоҳотлар самараси коррупцияга қарши кураш билан боғлиқ ҳолда ўлчанишини таъкидлади.\n“Шунинг учун ҳам, давлатимиз раҳбари республикада амалга оширилаётган ислоҳотларнинг барчасида уларга халақит қилиши мумкин бўлган коррупцион омилларни бартараф қилинглар, томири билан йўқотинглар, деган вазифани қўйганлар, - деди Бош прокурор ўринбосари Эркин Йўлдошевга. - Президентимиз имзолаган “Коррупцияга қарши кураш тўғрисида”ги қонуни, Коррупцияга қарши кураш дастури, ҳукуматимизнинг Истанбул ҳаракатлар режаси билан боғлиқ ишлаб чиққан йўл хариталаридан мақсад ҳам шу.\nШу нуқтаи назардан Ўзбекистонда коррупцияга қарши курашнинг аҳволи фақатгина Transparency Internationalʼнинг фикри билан чегараланиб қолмайди. Бошқа рейтинглар ҳам кўп. Энг асосийси, бизни қизиқтираётгани, биз учун муҳим бўлгани – коррупцияга муросасиз муҳит шаклландими, шаклланяптими, ижобий ўзгариш бўляптими, деган саволга жавоб топиш.\nКоррупция билан профессионал шуғулланувчи Иқтисодий ҳамкорлик ва тараққиёт халқаро ташкилоти бор. Шу ташкилот шу йил бошида Ўзбекистонга келиб, махсус мониторинг ўтказди ва ўзининг ҳисоботида: “Ўзбекистонда коррупцион факторларни бартараф қилишда жиддий силжиш бор”, деган эътирофни айтди.\nБу эътирофни шу ташкилотнинг раҳбари Парижда бўлган 24-кенгайтирилган йиғилишда ҳам алоҳида таъкидладики, Ўзбекистонда русча айтганда жиддий “прорыв”, жиддий силжиш бўляпти, деб бизнинг мамлакатимизни қатнашаётган давлатлар ичида алоҳида таъкидлаб қўйди.\nУлар ўтган йили 21та мана шундай рейтингга тушадиган тавсиялар берган бўлса, бу тавсияларнинг барчаси бажарилгани қайд этилди. Шу билан биргаликда, яна 47та янги тавсия берилди – улар бажариляпти.\nХалқаро баҳолар, рейтинглар муҳим, лекин энг асосийси – президентимизнинг сўнгги фармонлари билан, коррупцияга қарши кураш бугунги кунда чинакамига давлатнинг сиёсати даражасига кўтарилиб турибди”.\nТошкент шаҳрида Оҳангарон шоссеси ва Махтумқули кўчаси кесишмасида қуриб битказилган йўл ўтказгичдан тунги фоторепортаж\nПискентнинг юксалиш одимлари (Видео)\n«Афросиёб» тезюрар поезди ҳамда Фарғона водийсига йўловчи поездлар қатнови қайта йўлга қўйилди (Видео)\nВазирлар Маҳкамаси қароридаги банддан педагоглар норозими?\nПневмония белгиларини қандай билиш мумкин?\nАрафа рўзаси: Саҳарлик ва Ифторлик вақтлари\nИИБ ҳамма жойи калтакланиб моматалоқ бўлиб кетган бухоролик йигит ҳақида маълумот берди\nЎзбекистонда хизмат кўрсатган артист Руслан Шарипов вафот этди\nҚурбон ҳайити намози ўрнига тавсия этилган Зуҳо намозини ўқиш тартиби ва вақтлари\nҒалла кластерларида нима муаммо? Қишлоқ хўжалиги вазири ўринбосари жавоб қайтарди\n17 Июль 2020 Кластер


Барчамизга маълумки, Наманган вилоятида жойлашган собиқ Машраб номли боғ ўрнида замонавий «Афсоналар водийси» парки қурилмоқда.\nЭнг қувонарлиси, мазкур парк ичида 15 минг ўринли масжид бунёд этиляпти. Бу ҳақда Туризмни ривожлантириш давлат қўмитаси раисининг ўринбосари Фахриддин Давруковнинг куни кеча бўлиб ўтган матбуот анжуманида берган маълумотига таяниб, azon.uz сайти хабар берди.\nТуркиялик тажрибали архитекторлар томонидан яратилган лойиҳа асосида қад ростлаётган масжидда каттагина кутубхона, анжуманлар зали ва узоқ жойдан келган меҳмонлар учун алоҳида шароитлар яратилиши назарда тутилган.\nЗамонавий дизайн ва миллий услуб уйғунлигида бунёд этилаётган муҳташам масжидда мўмин мусулмонлар учун барча шарт-шароитлар яратилади. Салобатли бино нафақат шаҳар кўркига кўрк, балки қадим исломий бунёдкорликнинг бугунги кундаги тамсили ҳисобланади, десак муболаға бўлмайди.\n/ Юртимизда яна бир масжид бунёд этилмоқда


Литва Украинага янги ҳарбий ёрдам юборади\n25 May 18:20 Жаҳон\nАҚШ ЁРДАМ ЛИТВА мудофаа вазири УКРАИНА УРУШ ҳарбий ёрдам\nАҚШ Мудофаа вазири Украинага 20 та давлатдан янги ҳарбий ёрдам етказиб беришини маълум қилди.\n«Биз Украинага янги қўллаб-қувватлаш партиясини тайёрлаяпмиз. Яқинда Украинага 20 та М113 бронетранспортёри, 10 та ҳарбий юк машинаси ва 10 та йўлтанламас (миналардан тозалаш учун) етказилади!»Бу ҳақда Литва мудофаа вазири Арвидас Анушаускас Twitterда ёзди.\nАҚШ Мудофаа вазири Ллойд Остин душанба куни 20 га яқин давлат Украина учун янги хавфсизлик ёрдам пакетларини эълон қилганини айтди.\nДания Украинага Harpoon кемага қарши ракета ва учиргичларни топширади.\nБундан ташқари, Чехия Россия босқинига қарши курашиш учун Украинага жанговар вертолётлар, танклар ва ракета тизимларини совға қилди.\nКанада Россия босқинидан ҳимоя қилиш учун Украинага НАТО стандарти бўйича 20 000 та артиллерия снарядларини сотиб олди.\nФинляндия март ойида Россия нефт импортини 70 фоизга қисқартирди\nСловакия Россия элчихонаси ходимларини 35 кишига қисқартиришни талаб қилди


Worldnews.uz - Тошкентда ИИВ ходимлари 57 ёшли фуқарони “бомж”, дея гумонлаб калтаклади\n“Ростов” Шомуродовга омад олиб келган шапкани сотувга чиқарди\nСамарқандлик тадбиркор ўзини бензин қуйи...\n23 Май, 2019 39\nЎзбекистонлик боксчилар Қозоғистондаги х...\n23 Май, 2019 32\nТошкентда ИИВ ходимлари 57 ёшли фуқарони “бомж”, дея гумонлаб калтаклади\nWorldnewsМулоҳаза18 Апр, 2019 02:01\nТошкентда ИИВ ходимлари “Тоза ҳудуд” унитар корхонасининг 57 ёшли ходими Бахтиёр Маматовни “уйсиз одам” дея гумон қилиб калтаклашди.\nҲодиса 9 апрель куни соат 22:00 атрофида “Лисунова” номидаги кинотеатр яқинида содир бўлган. Баҳтиёр Маматов уйга қайтаётган пайтда патруль-пост хизмати вакиллари уни тўхтатганлар ва “уйсиз киши” дея ўйлаб бирга кетишлари кераклигини айтишган.\n“Мен уларга “бомж” эмаслигимни, кўча супурувчи бўлиб ишлашим, шу сабабли либосларим кир эканлигини айтдим. Ишдан уйга қайтаётганимни тушунтирдим. Аммо улар мени таёқ билан савалаб кетишди. Хушимдан айрилдим ва ерга йиқилдим”, дейди жабрланувчи.\nМаматовнинг сўзларига қараганда, милиция ходимларига шахсини тасдиқловчи ҳужжат кўрсатишига қарамай, уни қонга белангунча калтаклаганлар. Жабрланувчи қўшниларининг тавсиясига кўра, ОАВга мурожаат қилган, аммо ўзи яшайдиган Яшнобод тумани ИИБга шикоят ёзмаган.\n“Ким менинг шикоятимни эшитади? Менинг ҳеч кимим йўқ, бир ўзим яшайман. Милиционерларга ўзларининг ҳамкасблари устидан шикоят қилсам мени ҳимоя қилишади деб ўйлайсизми?”, дейди жабрланувчи.\nЖурналистлар бу воқеа ҳақида Ўзбекистоннинг Бош прокуратурасига мурожаат қилганлар.\nАвтомобиллар ёниб кетишига фаралар айбдорми?\nБўзда эр турмуш ўртоғини “зарядка” билан бўғиб ўлдирди\nЎзбекистонлик йигит пул ўғирлади\nЙТҲда ҳалок бўлганлар сўнгги манзилга кузатилди\nБекободдаги чиқиндихонадан аёл кишининг жасади …\nТелеқизиқчи Зеленский ким ва у қандай қилиб президент …\nСамарқанддаги ваҳшиёна қотиллик аломатлари маълум …\nТошкентда мудҳиш …\n6 Май, 2019 641 0\n5 Май, 2019 443 0\n20 Апр, 2019 425 0\nМасжид кимники? (журналист суриштируви)\n“Ортиқ Отажонов Гулсара аясиз бу дунёда ...\n18 Май, 2019 31 0\nАрвеладзе Сергеевни майдонга туширгунча ...\n7 Май, 2019 116 0\nЎзбекистонда Халқаро жаз фестивали...\n20 Апр, 2019 70 0


Уч йиллик муаммо депутатлар кўмагида бартараф этилди | O'zLiDeP\nНукус тумани "Кердер" овул фуқаролар йиғинидаги "Қизил уй" овули анчадан буён телефон ва интернет алоқаси пастлигидан қийналиб келмоқда.\nУшбу муаммо юзасидан сайловчилар мазкур худуддан сайланган Қорақалпоғистон Республикаси Жўқорғи Кенгесидаги O'zLiDeP фракцияси аъзоси Д.Утамбетов ва туман кенгаши депутати А.Қартжановларга мурожжат қилди.\nХалқ вакиллари ушбу муаммо юзасидан карантин қоидаларига амал қилган ҳолда вазиятни ўрганиб, сайловчилар билан юзма-юз суҳбатлашди. - Мурожаат қилмаган жойимиз қолмади. Уч йилдан буён тегишли ташкилотларга мурожаат этдик. Лекин натижа йўқ, - деди сайловчилар депутатлар билан учрашувда.\nШундан сўнг O’zLiDeP депутатлари дарҳол ишга киришиб, ушбу муаммо юзасидан тегишли ташкилотларга депутатлик сўрови юборди. Мурожаат эътиборсиз қолмади. Маҳалла аҳли учун бу ҳудудга “Uzmobile” антенаси қуриб берилди.\nУшбу амалий ишдан сайловчилар мамнун эканини билдирмоқда.


Обама эронликларни Наврўз билан табриклади\n10 май 2021, Тошкент вақти: 23:49\nмарт 20, 2009\nПрезидент Барак Обама АҚШ ва Эрон муносабатларини тубдан ўзгартириш ниятида Наврўз муносабати билан Эрон халқига видеотабрик йўллади.\n20 март куни маҳаллий вақт билан тонгги соат 8 да Эронда намойиш қилинган видеотабрикда Обама ўз маъмурияти Эронни халқаро ҳамжамиятнинг тўлақонли аъзоси сифатида кўришни истаётганини маълум қилди.\n- Бугунги янгиланиш мавсумида мен Эрон етакчиларига қарата очиқ гапирмоқчиман. Орамизда жиддий тавофут бор ва вақт ўтиши билан бу тавофут фақат кўпайиб борди.Менинг маъмуриятим олдимизда турган барча муаммоларни дипломатия орқали¸ АҚШ¸ Эрон ва халқаро ҳамжамият ўртасида конструктив алоқалар шаклланишини рағбатлантириш орқали ҳал қилишга қатъий қарор қилган. Бу жараëнда таҳдидларга ўрин йўқ. Бунинг ўрнига ҳалол ва ўзаро ҳурматга асосланган мулоқот истаймиз¸- деди Оқ уй раҳбари.\nАйни пайтда расмий Теҳрон Барак Обама мурожаатини олқишлаб, эндиликда Оқ уй раҳбари ўз сўзларини амалда исботлаши лозимлигини таъкидлади.\nЭрон президенти Маҳмуд Аҳмадийнажод ёрдамчиси Али Акбар Жавонфикр расмий Вашингтон ўз хатоларини тан олиб¸ уларни тўғрилашга ҳаракат қилиши лозим, деган фикрларни билдирди.\nҚуддусдаги Ал Ақсо масжиди олдида фаластинлар ва Исроил полицияси тўқнашувлари давом этмоқда\nФаластинлик Исроил полициячиси билан баҳслашмоқда. Ал Ақсо масжиди атрофи, 10 май 2021 йил.\nМаҳаллий шифокорлар 10 май куни камида 50 фаластинлик жароҳатланиб, касалхонага ётқизилганини билдирди. Исроил полицияси уларга нисбатан кўздан ёш сиздирувчи газ ва шовқинли гранаталар қўллаган. Фаластинликлар эса полициячиларни тошбўрон қилган.\nАл Ақсо масжиди Ислом динидаги учинчи муқаддас жой ҳисобланади. Полиция мазкур ҳудудга яҳудийларнинг киришини тақиқлаб қўйди. 10 май куни бу ерда яҳудийлар Шарқий Қуддуснинг Исроил томонидан 1967 йилда босиб олинишининг навбатдаги йиллигини тантанали нишонлаши кутилаётган эди.\nБу куни одатда миллатчи яҳудийлар мусулмонлар яшовчи кўчалардан ўз байроқларини кўтариб ўтадилар. Мусулмонлар бу юришни “фитна қўзғатиш ҳаракати” деб баҳолайди.\n10 май куни Исроил суди Ал Ақсо яқинидаги мавзеда яшовчи фаластинликларнинг уйларини босиб олиниши юзасидан ўз қарорини чиқариши кутилаётган эди. Аммо Исроил бош прокурорининг илтимоси билан суд бу ишни кўриб чиқишни бошқа кунга қолдирди.\nҲозирча суд қачон бўлиши номаълум. Камида 70 нафар фаластинлик Ал Ақсо ҳудудидаги уйларидан ҳайдаб чиқарилишларига қарши судга апелляция аризаси киритган.\nТолибон ҳайит муносабати билан оташкесим эълон қилди\nҲайит куни масжидда номоз ўқиётган мусулмонлар.\nТолибон 10 майда Ийд ал Фитр муносабати билан уч кунлик оташкесим тўғрисида эълон қилди. Толибон жангариларига “Ҳайитнинг биринчи кунидан учинчи кунигача мамлакат бўйлаб душманга қарши барча жанговар ҳаракатларни тўхтатиш”га буйруқ берилди.\nТолибоннинг билдирилишича, жанговар ҳаракатлар “тинч ва хавфсиз муҳитни яратиш”, одамларга байрамни муносиб кутиб олиш имкониятини бериш мақсадида тўхтатилмоқда.\n“Лекин душман ҳужум қиладиган бўлса, биз ўзимизни ва ўз ҳудудларимизни ҳимоя қилишга тайёрмиз”,-дейилади баёнотда.\nЖорий йилда Рамазон ҳайити 12 ёки 13 май кунига тўғри келади. Ҳукумат Толибоннинг мазкур баёнотига ҳозирча муносабат билдирмади.\nКобулдаги қизлар мактабига 8 майда қилинган террор ҳужумида камида 50 киши ҳалок бўлган ва 100 киши яраланган эди. Толибон мазкур террорга алоқаси йўқлигини билдирган.


Осиё Кубоги: мезбон Брисбендан эксклюзив фоторепортаж - BBC News O'zbek\nОсиё Кубоги: мезбон Брисбендан эксклюзив фоторепортаж\nФутбол бўйича Осиё чемпионлиги учун кураш олиб бораётган Ўзбекистон 14 январ куни гуруҳ босқич саралаш беллашувларининг 2-тур учрашувида Хитойга қарши майдонга тушади. Учрашувга бу гал Брисбен мезбонлик қилади. Шаҳардаги учрашуволди кайфиятига бир назар:\nЎзбекистон-Хитой учрашувига мезбонлик қилаётган Брисбен аҳолисининг сони бўйича Австралиядаги учинчи йирик шаҳар саналади. Брисбен - шимолий-шарқий Квинсленд штати маркази саналади.\nАҳолисининг сони уч миллиондан ошувчи бу шаҳарда турли миллат вакилларига ҳам кўп тўқнаш келасиз. Ҳатто, хитойликларнинг алоҳида мавзеълари ҳам бор.\nАгар, маҳаллий нашрлардаги хабарларга таянилса, бу йилги Осиё Кубогига мезбон Австралиядаги хитойликлар жамоаси орасида қизиқиш кучли. Улар, ҳатто, стадионларнинг бутунбошли бўлимларини банд қилиш режасида эканлар. Бу ҳақдаги хабарлар ҳам Австралия нашрларида кўзга ташланганди.\nШу кунларда Брисбен ҳам Австралиянинг қатор йирик шаҳарлари каби четдан келган футбол мухлисларига тўлиб-тошган.\nБрисбендаги ҳашаматли бинолару номдор дўконлар ҳам чет эллик ишқибозларни бефарқ қолдирмаган. Шаҳар Ўзбекистон ва Хитойдан ташқари, "В" гуруҳининг Шимолий Корея ва Саудия Арабистони ўртасидаги иккинчи учрашувига ҳам мезбонлик қилади.\nЎзбекистон бу йилги Осиё Кубогини ғалаба билан бошлаган ва гуруҳдаги дастлабки рақиби Шимолий Кореяни 10 январ куни 1:0 ҳисобида мағлуб этганди.\nОсиё Кубоги баҳона Австралия Осиё Футбол Конфедерациясининг йиллик конгрессига ҳам мезбонлик қилган ва унда ташкилотнинг низомига қатор ўзгартиришлар киритилгани хабар берилганди.\nЭнг сўнггида эслатиб ўтиш жоиз, бу - Австралиянинг футбол бўйича Осиё Кубогига илк бор мезбонлик қилиши бўлади. Ўзбекистон эса, Австралиядагиси билан кетма-кет олтинчи бор Осиё чемпионлиги учун беллашмоқда. Жамоа ўзининг рекорд натижасини 2011 йил Қатарда бўлиб ўтган сўнгги Осиё Кубогида қайд этган: Ўшанда турнирнинг ярим финалига чиқиб, қитъанинг энг кучли тўртт миллий терма жамоасидан бирига айланган.


Масъулиятдан қочган мактаб директори ишчи гуруҳдан...\n05.04.2018 19:50 0 38383\nМаҳалла ва оилаларда ижтимоий-маънавий муҳитни ўрганиш ҳамда аниқланган муаммоларни бартараф этишга кўмаклашиш бўйича ташкил этилган Республика ишчи гуруҳи шу кунларда Бўз туманида ўрганиш ишларини олиб бормоқда.\nТуманда аниқланган айрим ҳолатларга эътиборингизни қаратмоқчимиз. Жумладан, «Чорвадор» МФЙ Ёшлик кўчаси 161-уйда яшовчи Марғуба Назарова 1977 йил 16 апрелда Бўз туманида туғилган. Шаҳрихон туманида яшовчи Ботиржон Раҳмонович Назаров билан 1998 йил 23 апрелда турмуш қурган. Уларнинг никоҳи Бўз туман ФҲДЁда 29-(I-AN, №0265636) рақам билан қайд этилган. Орадан бир йил ўтиб Марғуба Назарова турмуш ўртоғи билан ажрашади. Ўртада фарзанд йўқ эди. 2001 йилда у Хайрулла Усмоновга турмушга чиқади. Бироқ оила шаръий никоҳ асосида қурилди. Ҳозир уларнинг уч фарзанди — Нурилла, Беҳрўз, Бекзод Тўхтасиновлар бор. Аммо...\n6-ишчи гуруҳ вакиллари хонадонга бориб муаммолар билан қизиқди. Марғуба Назарова турмуш ўртоғи билан ўртасида ҳалигача никоҳ гувоҳномаси йўқлигини билдирди. Шу билан бирга 12 ёшли Беҳрўз мактабга чиқа олмаётгани, 7 ёшли Бекзод эса 1-синфга чиқа олмаганидан ёзғирди.\nАниқланишича, Беҳрўз ва Бекзод Тўхтасиновларнинг ҳалигача туғилганлик тўғрисидаги гувоҳномаси мавжуд эмас. Онаизор бир неча марта мактаб маъмуриятига мурожаат қилган бўлса-да, уларни ўқишга қабул қилишмаган. Болаларга туғилганлик тўғрисидаги гувоҳноманинг берилмаганига сабаб қилиб Марғуба Назарованинг, орадан салкам 20 йил ўтиб кетган бўлса-да, биринчи турмушидан қонунан ажрашмагани кўрсатилган.\nНикоҳни қайд этиш учун эса аввал эри билан суд орқали ажрашиши керак. Ҳозир биринчи эр яшаш жойидан топилмагани сабабли қидирилмоқда.\nЛоқайдликнинг жабрини эса бола кўрмоқда. Марғубанинг ҳозирги турмуш ўртоғи устачилик билан машғул бўлиб, ҳозир Тошкентда мавсумий иш билан банд.\nРеспубликадан вакиллар келгач Беҳрўз Тўхтасиновни мактабга шошилинч жойлаштириш чоралари кўрилди. Туман халқ таълими бўлими вакили, руҳшунос, 11-мактаб бошланғич синф ўқитувчиси иштирокида бола синовдан ўтказилди. Ўқиш, ёзиш, мулоқот ва сўзлаш малакаси тенгқурларидан анча ортда қолгани сабабли у 4-синфга эмас, 3-синфга қабул қилинди.\n– Ўқишни яхши кўраман, лекин китобим йўқ, — дейди Беҳрўз Тўхтасинов атрофга жовдираб. – Ўқишни уйда онам озроқ ўргатган. Минггача санашни биламан. Болалар мактабга кетаётганини кўриб ҳавасим келарди. Катта бўлсам ҳарбий бўламан.\nШу маҳалладаги 175-уйда истиқомат қилувчи Шарифа Тошматова 1976 йилда Қирғизистоннинг Ўш вилояти Новқат туманида туғилган. 1997 йилда бўзлик Улуғбек Раззоқовга турмуш чиқади. Аммо қонуний никоҳдан ўтмаган, шаръий никоҳ асосида яшаб келмоқда. Ўрталарида учта фарзанд бор. 1998 йилда туғилган Шоирахон Тўхтасинованинг, 2002 йилда туғилган Муҳаммадқодир Тўхтасиновнинг туғилганлик тўғрисидаги гувоҳномаси бор.\n– Катта фарзандларимнинг ҳужжатларини қайнонам тўғрилаб берган эди. 2003 йилда у киши қазо қилгач, мен бу ишларга қийналиб қолдим. Ишчи гуруҳи келганида 2006 йилда туғилган Муҳаммадюсуфнинг гувоҳномаси йўқлигини айтдим, — дейди Шарифа Тошматова. — Чунки 2005 йилда паспортим йўқолиб қолган эди. Қўрқиб паспорт столига бормадим. Ҳеч кимга айтмай юравердим. Негаки никоҳ қоғозимиз йўқ эди. Депорт қилишлари мумкин эди. Қирғизистонга ҳам бора олмадим. Натижада болам 7 ёшга киргач, мактабга бера олмадим. Мактаб директори Жаҳонгир Муллабоевга мурожаат қилсам, «метрка»си бўлмаса, уни мактабга қабул қила олмайман деб ҳайдаб юборди. Ишчи гуруҳ уйимизга кириб келгач, шу муаммоларни тушунтирдим. Бир кун ичида ФҲДЁ бўлими Муҳаммадюсуфимга туғилганлик гувоҳномасини берди. Ўзимнинг паспортимни олиш бўйича эса паспорт бўлими ҳужжат берди. Қирғизистоннинг Ўзбекистондаги элчихонасига борадиган бўлдим. У ерда икки ойлик сертификат беришаркан. Қирғизистонга бориб, паспортимни тиклаб келаман. Сўнг Ўзбекистон фуқаролигига ҳужжат топширар эканман. Қизимга эса паспорт олдик. Уни турмушга узатишим керак. Шароитимиз оғир, газ плита ва газ баллонларим бор-йўқлигини ҳам сўрашди. Бу муаммони ҳам ҳал қилиб беришни ваъда қилишди...\nАслида Шарифа ота-онаси ажрашиб кетганида уч-тўрт ойлик гўдак эди. Бувиси қўлида тарбия топди. Отаси уйланиб кетган, онаси бошқа турмуш қилган. Бувиси бир неча йил муқаддам қазо қилганида ҳам таъзиясига бора олмаган эди. У турмуш ўртоғи билан узоқроқ қариндош бўлади. Ўртада муҳаббат туфайли Андижонга келин бўлиб тушган. Отаси уни унутган, онаси эса онда-сонда ҳолидан хабар олиб турган. Ўтган йили пост очилгач, икки холаси келиб аҳволидан хабар олиб кетган. Оила бошлиғи Улуғбек Раззоқов чўпонлик қилади.\n11-мактабга борганимизда ҳар икки бола дарсга биринчи марта келиши бўлса-да, синфга анча мослашиб олганига гувоҳ бўлдик. Улардаги ўқишга иштиёқ, қизиқиш юз-кўзидан кўриниб турар эди.\n– Болаларнинг биринчи кундаги ўзлаштириши ёмон эмас, — дея ёзув дафтарини очиб кўрсатади бизга мактабнинг бошланғич синф ўқитувчиси Муҳтарам Болтабоева. – Бир ой давомида синаймиз, агар яхши ўзлаштиришса ўз тенгдошлари гуруҳига навбатдан ташқари ўтказилади. Бироқ улар энди синфдошларига етиб олишлари учун ўз устида қаттиқ ишлашига тўғри келади. Болаларни дарсдан ташқари қўшимча соатларга ҳам жалб қиламиз.\nМинг афсуски, ўрганиш чоғида 11-мактаб директори Жаҳонгир Муллабоев жуфтакни ростлаб қолди. Ундан интервью олишнинг имкони бўлмади.\n– Назаровлар оиласи маҳаллада доимий рўйхатда турмайди. Шароити яхши бўлмагани сабабли байрамларда доимий йўқлаб турамиз. Ҳужжатлар масаласида ёрдам қилайлик деб кўп айтганмиз. Аммо лоқайдлиги туфайли ҳеч натижа чиқмаган, — дейди «Чорвадор» МФЙ раиси Илҳомжон Пўлатов ўзи қилиши керак бўлган ишларни қилмаганини оқлаб. – Раззоқовлар оиласи бўйича гапирсам, бир йилдан буён маҳаллада муқим яшамоқда. Илгари Шаҳрихонда истиқомат қилишган. Қишда Улуғнорга кўчиб кетишади, ёзда Тошкент вилояти яйловларига мол боққани кетишади. Инсон ўз фарзанди тақдири учун ўзи ҳам ҳаракат қилиши керак эмасми? Бола тарбияси учун аввало ота-она масъул-ку.\nМактаб директори мажбурий таълимга жалб қилиш чорасини кўрмагани етмагандай, оила-маҳалла-мактаб тамойили нега Бўзда ишламаяпти? Туман васийлик кенгаши раҳбари – ҳоким, унинг ўринбосари – халқ таълими бўлими раҳбари ва бошқа аъзолари қаерга қараган?\nСектор раҳбари — туман ҳокими нега шу вақтгача мазкур муаммо билан бирор марта ҳам қизиқмаган? Нима учун Тошкентдан ишчи гуруҳ келиб уйма-уй юради-ю, туман мутасаддилари бу ишга вақт топа олмайди? Масъулиятсизлик қачонгача давом этади? 22 йилдан буён вилоятда яшаётган инсонлар тақдири ўйинчоқми?\nмажбурий таълим таълим мактаб Бўз тумани\nЖамият 21/04, 12:45